BERI ANAK MAKAN UBAT TANPA PAKSAAN

Ramai ibubapa mengalami masalah yang sama sewaktu menjaga anak mereka yang kurang sihat, terutama bayi dan juga kanak-kanak. Mereka memerlukan penjagaan yang lebih teliti daripada ibubapa terutama sekali dalam disiplin pengambilan ubat seharian.  Memberikan ubat kepada kanak-kanak memang sesuatu yang menyukarkan. Ia memerlukan kesabaran serta penggunaan teknik yang betul. Terdapat berbagai jenis peralatan yang sesuai dan berkesan untuk memberikan ubat kepada kanak-kanak.
Jenis-Jenis Peralatan

Penitis berukuran dan picagari
Bayi dan kanak-kanak kecil – Ukur ubat pada paras mata dan beri dengan segera
Sudu berdos
Kanak-kanak yang tidak boleh minum dari cawan
Cawan ubat
Kanak-kanak yang boleh minum dari cawan  .Pemilihan teknik pemberian ubat bergantung kepada umur kanak-kanak dan keupayaannya untuk menelan ubat.
Persediaan Ubat Cecair
Kanak-kanak yang baru lahir hingga usia berusia 1 tahun
Mengenal pasti ubat dan cara penyediaan yang betul.Ampu kepala bayi dan dongakkan kepala bayi pada 45°Balut bayi anda dengan kain / selimut bayi.Pakai peralatan yang sesuai untuk pemberian ubatan bagi mengelakkan bayi menutup mulut dan muntah.Jangan campurkan ubat dalam botol susu atau jus.Persediaan cecair, ubat kunyah atau ubat yang telah dipecah atau hancurkan

Kanak-kanak yang berumur di antara 1 tahun hingga pra-sekolah
Campurkan ubat dengan puding.Beri anak minuman kegemaran selepas pengambilan ubat.Jangan marah atau denda anak anda sekiranya dia mengeluarkan semula ubat tersebut.Puji dan peluk anak selepas dia makan ubat.
Kanak-kanak berumur 5 tahun dan keatas selalunya boleh menelan ubat

Dalam kes tertentu anda mungkin perlu menghancurkan dan mencampurkan ubat biji dengan ais krim atau puding.Jangan benarkan anak anda mengambil ubat tanpa pengawasan ibubapa
Jika anak anda memuntahkan ubat:

Dalam tempoh 20 minit dari dos pertama, ulang pemberian ubat dengan dos yang sama. Jika muntah berulang kali, berhenti dan rujuk doktor.
Persedian Ubat Biji
Bila anak anda perlu makan ubat dalam jangkamasa yang panjang, anda boleh membeli alat pemecah ubat.
Bila ubat diperlukan untuk jangkamasa yang pendek, hancurkan ubat dengan menggunakan belakang sudu di atas sekeping kertas.
4 Kaedah Berkesan Untuk Beri Si Manja Makan Ubat
#Jadikan Ia Sebagai Permainan
Berpura-pura jadikan ubat dalam sudu seperti kapal terbang yang terbang ke dalam terowong iaitu mulut anak anda. Ya betul! Sekurang-kurangnya 0.00003% cara ini menjadi kan?
 #Tipu Sikit’: Ubat Cecair Berwarna-Warni Itu Sebenarnya Gula-Gula
Kadang –kadang cara ini boleh menjadi gagal kalau anda tak pandai memanipulasi dan kadang –kadang ada yang berjaya..Tetapi cara ini hanya berfungsi sekali kerana kanak-kanak kecil amat bijak dan mereka tidak akan mempercayai anda lagi apabila anda cuba helah yang sama dua kali. Kreatif sikit!
 #Campurkan Di Dalam Susu Atau Makanan
Kaedah ini sebenarnya mempunyai kadar kejayaan yang tinggi dan konsisten. Ada masalah dan ada risikonya apabila anak anda tidak selesai makan atau minuman mereka. Jika ini berlaku, maka anak anda tidak akan mendapatkan dos penuh untuk pulih. Lebih-lebih lagi dalam pengambilan ubat antibiotik kerana ubat inilah antara ranking tertinggi dalam carta, yang paling tidak disukai oleh kanak-kanak kerana rasanya yang memang tak sedap. Jadi anda perlukan fikirkan cara lain untuk dapatkan dos yang diperlukan oleh anak anda.
#‘Slow Talk’ Dan Bagi Sebab Secara Baik
Ini adalah kaedah terbaik bagi ibu bapa yang pandai berbicara dengan anak mereka. Tetapi jika anda mempunyai anak kecil yang normal dan sihat, sebenarnya kaedah inilah paling sukar dilakukan. Mereka mungkin memahami mengapa mereka perlu mengambil ubat, tetapi anda akan gagal kerana untuk mendapatkan kesungguhan dan komitmen mereka sangat tipis, sebab rasa ubat itu sendiri yang bakal memusnahkan impian anda.
Sumber: Internet


HATI-HATI! PENGECAS TELEFON BIMBIT RAGUT NYAWA BAYI & ORANG DEWASA

Semakin canggih telefon bimbit yang digunakan, semakin banyak aplikasi dapat digunakan dan tentunya memerlukan ianya dicas dengan kerap. Pengguna sering dinasihatkan untuk tidak menggunakan telefon yang sedang dicas bagi mengelakkan sebarang letupan atau kecederaan. Letupan telefon bimbit sering dikaitkan dengan masalah pada bateri, dicas terlalu lama atau penggunaan alat pengecas yang tidak mendapat kelulusan.

                Suruhanjaya Tenaga (ST) menasihati pengguna supaya tidak menggunakan telefon bimbit semasa ia sedang dicas kerana ia mengundang bahaya termasuk berlakunya renjatan elektrik. Kebocoran arus elektrik akan berlaku sekiranya ada kerosakan pada alat pengecas. Jauhkan daripada kanak-kanak. Nampak  remeh, tetapi kemungkinan besar si kecil akan menggigit wayar pengecas tersebut dan mengakibatkan kebocoran arus elektrik sekaligus menyebabkan kemalangan.

                Menggunakan telefon bimbit yang sedang dicas, lebih-lebih lagi dengan alat pengecas tidak tulen juga boleh membahayakan pengguna ekoran renjatan yang terhasil daripada kebocoran elektrik pengecas tersebut.

KES 1

Media sebelum ini melaporkan seorang suri rumah maut di kediamannnya di Cheras, Kuala Lumpur ketika menggunakan telefon bimbit yang sedang dicas dengan alat pengecas tidak tulen akibat renjatan daripada kebocoran elektrik pengecas itu. Mengikut mengikut statistik Suruhanjaya Tenaga, sebanyak 853 kes kemalangan elektrik disiasat dari 2002 sehingga 30 September 2016 dengan 425 kes daripadanya melibatkan kes maut.

KES 2

Seorang bayi perempuan di Aktau, Khazakstan maut selepas terkena renjatan elektrik, ketika ibu bapanya meninggalkan dia untuk bermain telefon pintar yang sedang dicas. Gambar sebahagian anggota badan mangsa yang hangus itu kini tersebar di media sosial selepas dimuat naik oleh seorang jururawat sebagai amaran akan bahaya mengecas telefon bimbit berhampiran kanak-kanak. Ibu mangsa yang tidak ingin didedahkan nama berkata, ketika kejadian itu berlaku, dia tertidur berdekatan dengan mangsa yang sedang bermain dengan kabel pengecas telefon bimbit. Dia hanya mula curiga bahawa ada sesuatu yang tidak kena dengan anaknya selepas beberapa ketika terbangun dan mendapati anaknya tidak bising seperti kebiasaannya. Apabila diperiksa, alangkah terkejutnya dia mendapati anaknya itu sudah tidak bernafas, malah denyutan nadinya juga tiada. Panik dengan keadaan itu, wanita berkenaan terus membalut anaknya dalam selimut sebelum bergegas ke hospital. Malangnya, apabila tiba di hospital, sudah terlambat untuk doktor berbuat apa-apa kerana mangsa telah meninggal dunia. Doktor mengesahkan mangsa maut akibat renjatan elektrik, berdasarkan kesan terbakar yang boleh dilihat dengan jelas di tangan dan lengan mangsa.

KES 3

Kejadian serupa berlaku di China, apabila seorang bayi maut, akibat menggigit wayar pengecas telefon bimbit.                 Menurut ibu bayi malang tersebut, kejadian berlaku dengan sangat pantas. Tiba-tiba sahaja, bayinya telah renting akibat menggigit wayar yang mengecas telefonnya.

KES 4

Seorang pelajar di Malaysia melecur teruk di bahagian tapak dan jari tangan kanan apabila telefon bimbit yang sedang dicas tiba-tiba meletup dan terbakar di rumahnya. Telefon bimbit yang diletakkan di bawah bantal itu kemudiannya mengeluarkan api dan menyambar tilam. Mangsa mengakui telefon bimbit tersebut mungkin meletup akibat dicas terlalu lama.

KES 5

Ma Ailun, seorang pramugari China Southern Airlines terbunuh akibat renjatan elektrik ketika menggunakan telefon bimbit jenama iPhone 5 yang sedang dicas di rumahnya.

KES 6

Sheryl Aldeguer, seorang jururawat kelahiran Filipina yang telah berhijrah ke Australia turut mengalami nasib yang sama. Dia menggunakan telefon bimbit yang sedang dicas juga pada masa sama menggunakan laptop. Dia ditemui mati di bilik dengan tubuh yang telah dijilat api sehingga bahagian dada daripada laptop juga kesan lecuran di bahagian telinga akibat penggunaan headphone.

KES 7

Seorang remaja perempuan berusia 14 tahun di Rusia mengalami renjatan elektrik apabila telefon bimbit yang dicas di bilik mandi terjatuh ke atas air ketika dia sedang mandi.

KES 8

Gabbie Fedro daripada Chicago mengalami renjatan elektrik akibat penggunaan telefon bimbit yang sedang dicas. Dia langsung tidak menyangka pemakaian rantai besi di leher menjadi punca aliran elektrik ke tubuhnya. Akibatnya, dia mengalami parut kekal di sekitar kawasan leher.


PENYAKIT BAWAAN KUCING BERISIKO TINGGI KEPADA WANITA HAMIL?

Selama ini ramai yang beranggapan penyakit toksoplasmosis hanya berlaku kepada pembela kucing kerana dikenali sebagai penyakit bawaan kucing. Sedangkan terdapat pelbagai lagi cara penularan yang lain boleh berlaku secara langsung dan mengakibatkan pelbagai risiko kepada kesihatan tubuh badan manusia.
Punca Penyakit Bawaan Kucing
                Toksoplasmosis berpunca daripada sejenis parasit di dalam sel, toxoplasma gondii yang boleh menjangkiti manusia dan haiwan bertulang belakang, berbulu, dan berdarah panas. Parasit ini bersifat zoonotik kerana walaupun berasal daripada haiwan boleh juga menyebabkan penyakit kepada manusia melalui tiga fasa hidup, iaitu wujud dalam bentuk oosista, takizoit, dan sista tisu. Parasit ini boleh mengalami dua proses pembiakan iaitu seksual dan aseksual (reproduksi aseksual terjadi ketika sebuah sel tunggal membelah membentuk dua sel anak yang secara genetik sama dengan sel induk).

Sumber: vet.cornell.edu
                Apabila parasit ini berada di dalam badan kucing, haiwan tersebut menjadi perumah definitif dan parasit ini juga memerlukan perumah perantara untuk meneruskan proses hidupnya seperti haiwan bertulang belakang dan manusia. Parasit ini tidak membawa apa-apa jangkitan kepada kucing tetapi parasit yang menyerang perumah perantara memberi kesan yang amat besar.
Terdapat lebih 350 spesis vertebrata yang boleh menjadi perumah perantara, tetapi yang paling kita harus berhati-hati adalah dengan haiwan seperti tikus, burung, ayam, itik, lembu, khinzir, dan kambing. Ini kerana ibu mengandung mudah mendapat jangkitan toksoplasmosis secara terus atau melalui apa yang kita makan.
                Toxoplasma gondi yang membiak di dalam usus kucing akan dikeluarkan melalui najisnya yang mengandungi oosista dan kitaran hidupnya adalah selama setahun dalam keadaan tanah yang lembab dan teduh. Terdapat kajian mengatakan lipas dan lalat menjadi vektor mekanikal apabila disebarkan secara tidak sengaja kepada makanan dan meningkatkan lagi risiko untuk sesiapa sahaja dijangkiti. Secara umumnya, 25 peratus daripada penduduk dunia dijangkiti toksoplasmosis dan di Malaysia pula, pemeriksaan darah yang dilakukan kepada golongan sihat menunjukkan sebanyak 30 hingga 40 peratus didapati positif dengan tanpa disedari.
                Apa yang membimbangkan, toxoplasma gondii yang lebih sinonim sebagai parasit pembunuh, masuk ke dalam tubuh dan menyerang sel-sel sistem pertahanan tubuh dan membahagi terlalu cepat. Kepada mereka yang sihat, jangkitan ini tidak begitu memudaratkan kerana gejalanya hanya seperti demam selesema biasa, tetapi mereka akan berisiko sekiranya berada dalam keadaan immunosuppresive, iaitu sedang menjalani rawatan kemoterapi dan pemindahan organ dan immunocompromised iaitu mempunyai virus HIV/AIDS.
BAHAYA: Parasit ini boleh disebarkan secara pasif kepada bayi!

                Apa yang paling menakutkan, parasit ini boleh disebarkan secara pasif melalui ibu hamil kepada bayi di dalam kandungan. Risiko kematian bayi dalam kandungan agak tinggi sekiranya jangkitan berlaku dalam tempoh tiga bulan pertama dan kedua kehamilan. Jangkitan parasit ini juga boleh mengakibatkan kelahiran bayi pra matang dan kecacatan pada bayi. Ini termasuklah pertumbuhan terencat, gangguan kecerdasan atau autisme, kelainan kongenital pada bayi, pembesaran hati dan limpa, korioretinatis yang menyebabkan buta, kepala kecil, dan kepala besar setelah dilahirkan.
Disarankan agar ujian saringan TORCH (Rubella, Toxoplasmosis, Cytomegalo Virus, Herpes Simplex, dan HIU), dilakukan pada trimester pertama jika ibu hamil mempunyai sejarah keguguran, pernah melahirkan bayi cacat atau bayi mati dalam kandungan.
Penularan Turut Berlaku Secara Aktif
                Sebagai contoh, penularan aktif boleh berlaku apabila kita makan sayur-sayuran atau buah-buahan yang tidak dibersihkan dengan baik yang telah dicemari oosista atau tanpa disedari, kita mempunyai hubungan langsung dengan najis kucing sama ada ketika membersihkan najis atau tanah semasa berkebun telah dicemari dengan najis kucing, kita juga boleh mendapat jangkitan ini.
                Perkara sama juga boleh berlaku jika kita mengambil daging mentah atau daging separuh masak yang telah dicemari dengan sista tisu. Kadang kala peralatan dapur yang tidak dibersihkan selepas digunakan untuk memotong daging telah dijangkiti parasit ini yang kemudiannya disebarkan kepada daging lain lalu dijangkiti manusia jika tidak dimasak dengan betul.
                Bagaimanapun, perkara ini bukanlah halangan kepada mereka yang gemar memelihara kucing kerana apa yang paling penting adalah menjaga kebersihan haiwan tersebut sebaik mungkin. Jika perlu, individu terbabit boleh menjalani ujian darah di makmal yang menyediakan khidmat mendiagnos parasit ini atau lebih menitikberatkan kebersihan ketika menguruskan haiwan kesayangan anda.
Sumber: Akhbar Utusan


Kenapa Ada Wanita Perlu Bersalin Secara Pembedahan?

Kadangkala anda tidak boleh melahirkan anak secara biasa dan terpaksa melalui pembedahan di abdomen dan seterusnya di rahim untuk melahirkan bayi yang dikandung. Prosedur ini dipanggil pembedahan caesarean. Apa yang penting, anda sihat dan anak selamat.
Mengapa anda dibedah?

Ada ibu yang merayu supaya dibedah. Ini merupakan satu isu dan keputusannya sangat rumit dan memerlukan perbincangan serta pertimbangan terperinci. Kalau demikian niat anda, berbincanglah dahulu dengan doktor anda. Biasanya, keputusan pembedahan dibuat setelah anda berada di bilik bersalin menjalani proses kelahiran tetapi gagal disebabkan oleh kepelbagaian faktor yang akan diterangkan oleh doktor pakar perbidanan.
                Ada juga ibu-ibu yang memang dijadualkan secara elektif untuk kelahiran melalui pembedahan disebabkan oleh faktor-faktor lampau. Lain-lain faktor yang diambil kira termasuklah permasalahan perubatan semasa dan juga mungkin kerana wujudnya masalah-masalah obstetriks (perbidanan) yang menghalang kelahiran normal.
* Mengandung kembar/berganda – ramai ibu yang mengandung anak kembar dua melahirkan anak secara normal. Bagaimanapun, ada segelintir yang memerlukan pembedahan – bergantung bilangan janin dikandung. Jika lebih ramai maka kebarangkalian untuk dibedah bertambah tinggi. Kedudukan janin turut mempengaruhi cara kelahiran.
* Proses kelahiran terbantut – Berjam-jam lamanya anda di bilik bersalin namun kemajuan pendilatan (pembesaran organ berongga) pangkal rahim tidak berlaku, walaupun ubat diberikan untuk menguatkan kontraksi (pengecutan).
* Masalah pada janin dikandung – Bayi dikandung mungkin mengalami masalah di dalam rahim, bekalan oksigen tergendala, mungkin tali pusatnya terhimpit, terpulas dan sebagainya mengakibatkan bekalan darah dari uri ke bayi menurun. Ini dikesan melalui pemerhatian elektronik ultrasound yang dipasang pada abdomen puan. Seterusnya, keputusan pembedahan dibuat.
* Masalah uri – Uri mungkin berada di bawah (previa plasenta) yang menghalang bayi dari keluar. Satu lagi masalah, apabila uri terpisah dari dinding rahim dikenali sebagai placenta abruption. Pendarahan yang banyak berlaku, pengaliran darah serta oksigen kepada bayi terbantut, kematian boleh berlaku.
* Sejarah kelahiran pembedahan lampau – Sekiranya anda sudah pun dua kali dibedah, kelahiran kali ini mestilah juga melalui pembedahan. Seandainya sejarah hanya sekali sahaja, keputusan kali ini bergantung banyak pada kejadian semasa pembedahan lampau. Contohnya, jika pemotongan pada rahim bukannya di segmen bawah secara melintang, bermakna anda tidak boleh di cuba untuk kelahiran melalui faraj.
* Kemungkinan lain seperti saiz bayi yang besar secara relatif dibandingkan dengan tulang pinggul, kedudukan bayi songsang dan infeksi pada ibu seperti herpes genitalia (inflamasi kulit pada alat kelamin) yang boleh memudaratkan bayi semasa proses kelahiran.
Prosedur Pembedahan
Kebiasaannya di hospital, bilik bedah merupakan satu kawasan larangan. Suami tidak digalakkan atau mungkin tidak dibenarkan berada di bilik bedah di samping isteri semasa pembedahan dijalankan. Jenis pembiusan mungkin secara setempat (anda sedar sepanjang pembedahan), mungkin juga pembiusan menyeluruh (anda tidur sepanjang tatacara). Ini bergantung kepada penilaian doktor pakar bius. Kadangkala pembedahan dilakukan kerana kecemasan, jadi tidak sempat persediaan dilakukan seperti pembedahan-pembedahan elektif yang lain.
Persediaan
Jururawat akan menyediakan anda bagi tujuan pembedahan, ubat diberikan untuk mengurangkan keasidan di dalam perut. Anda dikhuatiri akan muntah dan termasuk ke dalam sistem pernafasan yang boleh memudaratkan kesihatan selanjutnya. Bahagian untuk dibedah akan dicuci, bulu roma yang lebih akan dicukurkan. Tiub kateter akan dimasukkan ke dalam uretra (saluran air kencing) untuk mengosongkan pundi kencing. Ia boleh mengurangkan insiden trauma pada pundi kencing semasa pembedahan. Ia juga sebagai pengawasan sistem perkumuhan buah pinggang. Jarum dimasukkan ke sistem pembuluh vena di tangan untuk dimasukkan dengan cecair gantian seperti darah dan juga portal untuk ubat-ubat ke dalam badan anda, semasa dan selepas pembedahan.
Jenis-jenis Pembiusan
Ia bertujuan menghilangkan kesakitan serta menenangkan anda semasa prosedur. Pembiusan mungkin secara menyeluruh dan juga berbentuk setempat seperti pembiusan epidural ataupun spinal, di mana anda akan sedar sepanjang prosedur. Doktor pakar bius akan berbincang dengan anda mengenai jenis-jenis pembiusan yang selamat untuk anda, bergantung sama ada pembedahan tersebut jenis kecemasan ataupun secara elektif. “Yang penting kesihatan puan semasa serta keadaan bayi diutamakan.
Proses Kelahiran
Insisi dilakukan pada kulit dan tisu-tisu di abdomen. Lazimnya di Malaysia, insisi (torehan) di kulit dilakukan secara melintang. Otot-otot abdomen tidak dipotong. Insisi pada rahim juga secara melintang, ini mengurangkan pendarahan dan penyembuhannya bagus. Bayi akan dikeluarkan melalui insisi yang dibuat. Uri juga dikeluarkan melalui cara yang sama. Untuk kulit, jahitan dibuat, kadangkala stapel digunakan (mahal).
Komplikasi
Sebagaimana pembedahan yang lain, kelahiran melalui pembedahan juga berisiko. Bagaimanapun, risiko jarang berlaku dan ditangani dengan cepat serta berkesan. Antara risiko-risikonya adalah:
Infeksi boleh berlaku di rahim, tisu-tisu dalaman dan juga di kulit.Darah boleh hilang dengan pantas dan banyak, memerlukan transfusi (pemindahan) darah.Inisiden ketulan serta pembekuan darah berlaku di pelvis, paru-paru serta di bahagian kaki.Usus dan pundi kencing juga boleh tercedera.Reaksi pada ubat-ubat serta pembiusan yang diberikan.
Selepas pembedahan
Sekiranya pembiusan diberikan dari jenis setempat, anda boleh memegang si bayi selepas pembedahan manakala pembiusan menyeluruh memerlukan masa untuk sedar. Anda akan dihantar ke bilik pemulihan pembiusan, petanda seperti tekanan darah, nadi, kandungan oksigen dan lain-lain parameter akan dipantau rapat sehingga kesemuanya stabil, sebelum anda dihantar ke wad. Penyusuan dada digalakkan walaupun baru dibedah. Lazimnya, ubat-ubatan yang diberikan adalah selamat untuk penyusuan dada. Anda mungkin berada di wad selama tiga, empat hari. Pengawasan lanjut diteruskan walaupun sudah stabil. Ubat penahan sakit serta ubat-ubatan lain diberikan agar anda selesa dan dapat bergerak seberapa segera.
#Kembali ke rumah
Doktor akan membekalkan anda dengan ubat penahan sakit, antibiotik serta vitamin bagi membolehkan penyembuhan berjalan sempurna. Walau bagaimanapun, anda perlu menjaga kesihatan diri, hadkan aktiviti berat. Anda juga mungkin mengalami:
* Kekejangan pada bahagian bawah abdomen, terutamanya semasa memberikan susu dada
* Pendarahan dan juga lelehan untuk empat hingga enam minggu
* Pendarahan mungkin dalam bentuk ketulan dan kadangkala kekejangan berlaku semasa ketulan dikeluarkan
* Sakit di bahagian pembedahan.
                Untuk mengelakkan infeksi, jangan masukkan apa-apa cecair, tampon ataupun melakukan hubungan seks untuk beberapa minggu. Seorang suami yang baik seharusnya memahami keadaan isteri sekarang. Berikan badan anda masa untuk sembuh sebelum aktiviti-aktiviti lazim. Senaman ringkas yang tidak menyakitkan juga boleh dilakukan. Segeralah berjumpa dengan doktor pakar perbidanan puan sekiranya demam berlaku, pendarahan semakin banyak, sakit yang tidak dapat dilegakan atau mana-mana pengalaman yang sebelum ini tidak pernah anda lalui.
Sumber:  Pakar Perbidanan dan Sakit Puan, Hospital Universiti Sains Malaysia, Dr. Shah Reza Johan Noor. Akhbar Utusan


Risiko Membersihkan Telinga Menggunakan Putik Kapas

Sejak kecil lagi kita telah didedahkan dengan kaedah mencuci telinga yang telah diamalkan secara turun-temurun oleh mereka yang lebih berusia daripada kita. Baik dengan menggunakan putik kapas oleh mereka yang dikatakan tergolong dalam kategori moden, mahupun penggunaan benda-benda tajam atau secara spesifiknya pin rambut oleh mereka yang agak tradisional.
                Kedua-duanya digunakan oleh mereka yang mempunyai niat dan tujuan mencuci telinga yang kononnya kotor dan tersumbat dengan tahi telinga. Ada yang menjadikannya sebagai satu rutin atas dasar telinga perlu dicuci selalu dan ada juga yang telah menjadikannya suatu amalan yang tidak boleh ditinggalkan setiap kali selepas mandi disebabkan oleh kerana terlalu biasa dengan amalan mengorek telinga. Bagi mereka yang tidak berapa berkemampuan pula, agak jarang mereka dapat merasai nikmat mengorek telinga dengan menggunakan putik kapas. Jauh sekali untuk menjadikannya sebagai rutin harian. Lantas, golongan ini sering dianggap tidak pandai menjaga kebersihan diri kerana membiarkan tahi telinga terkumpul dalam lubang telinga.

Tanggapan Salah
                Mungkin suatu pendedahan atau maklumat baru yang agak mengejutkan sekiranya anda diberitahu bahawa penggunaan putik kapas sebenarnya bukan sahaja tidak mampu membersihkan telinga, bahkan ia boleh menyebabkan masalah gangguan pendengaran. Itulah hakikat sebenarnya jika anda bertanya kepada pakar telinga di mana-mana klinik atau hospital swasta sekalipun. Itu bukanlah suatu yang menghairankan kerana kepercayaan yang kurang tepat ini tidak begitu terdedah kepada masyarakat awam. Hanya mereka yang mengalami masalah tersumbat tahi telinga sahaja yang mengetahuinya kerana tabiat mengorek telinga secara rutin inilah yang menjadi punca yang membawa mereka ke klinik berjumpa doktor.
Lilin Telinga
                Sesungguhnya manusia diciptakan dalam sebaik-baik kejadian, lengkap dengan mekanisme yang membolehkan kita menjalani hidup yang selesa, walaupun tanpa pengunaan perkakasan tambahan. Saluran telinga manusia mempunyai bahagian yang dilapisi kulit yang menghasilkan lilin telinga (ear wax). Saluran telinga mempunyai struktur menyerupai rerambut halus di bahagian menghala ke luar, dan bahagian tanpa rerambut yang letaknya lebih ke dalam yang hampir dengan gegendang telinga. Lilin telinga, yang ramai antara kita mengenalinya sebagai tahi telinga, terhasil daripada kelenjar yang terletak di bahagian yang lebih ke luar daripada keseluruhan salur telinga. Majoriti dalam kalangan masyarakat menganggap lilin telinga ini kotor dan perlu dicuci, dan fahaman ini sebenarnya adalah salah!
Kesan Mengorek Telinga
                Menjadi sesuatu yang lumrah bahawa apa sahaja yang dijenamakan sebagai tahi itu perlu dicuci. Di sinilah timbulnya kesilapan yang pertama. Lilin telinga terhasil daripada proses fisiologi dalam diri manusia. Amaun yang dihasilkan amatlah sedikit. Apa yang menjadikannya banyak ialah tindakan kita yang sering mengganggu proses pencucian lilin telinga ini yang sepatutnya berlaku tanpa diganggu. Rerambut halus yang terdapat dalam saluran telinga sebenarnya telah diprogramkan untuk menyapu keluar lilin telinga ini.
                Disebabkan itulah bagi mereka yang tidak menggunakan putik kapas, akan terasa seperti debu-debu berhampiran dengan kawasan cuping telinga. Itu sebenarnya ialah lilin telinga yang secara automatik telah disapu keluar oleh petugas-petugas yang sentiasa bekerja di dalam telinga kita. Apabila tugas mereka diganggu, maka semakin hari semakin banyaklah lilin telinga akan terkumpul dan terperosok ke bahagian yang lebih ke dalam. Sampai ke suatu tahap, kita akan mengalami apa yang dikenali sebagai kurang dengar jenis konduktif (conductive hearing loss).
                Tidak kurang juga kes-kes di mana hujung kapas terlucut daripada bahagian plastiknya dan menyebabkan ia tertinggal di dalam lubang telinga. Ia tidak dapat dikeluarkan di rumah oleh pesakit sendiri atau kawan yang ingin membantu. Ini kerana lokasinya yang agak jauh ke dalam, ruangnya yang sempit serta susunan saluran telinga yang tidak lurus sepenuhnya. Pengeluaran kapas berkenaan biasanya memerlukan pemeriksaan mikroskopik dan putik kapas yang tertinggal diambil keluar dengan menggunakan forseps. Ada juga di kalangan kita yang menggunakan benda-benda yang lebih berbahaya seperti pin rambut, lidi, hujung pensel dan sebagainya untuk mengorek telinga. Penggunaan alat-alatan ini lebih mengundang padah kerana ia akan lebih mendedahkan pesakit kepada kecederaan yang serius seperti luka pada saluran telinga dan kerosakan pada gegendang telinga selain daripada ia turut mendedahkan kepada risiko jangkitan kuman pada saluran telinga yang dipanggil otitis eksterna.
Kurang Dengar
                Apabila terlalu banyak lilin telinga yang termampat dan terperosok ke dalam, ia semakin menghampiri gegendang telinga. Gegendang ini berfungsi sebagai penukar daripada tenaga bunyi kepada tenaga getaran atau mekanikal. Apabila ada sesuatu yang menyentuh apatah lagi menghimpit dan menekan ke atasnya, maka sistem konduksi bunyi akan terganggu dan terjadilah masalah pendengaran. Perlu difahami, kehadiran gumpalan lilin telinga yang termampat akibat sentiasa ditolak masuk oleh putik kapas akan menyebabkan gelombang bunyi yang sepatutnya masuk ke dalam telinga akan terhalang. Lantas, jumlah stimulasi bunyi yang sampai ke gegendang untuk diinterpretasi akan menjadi minimum dan mungkin tidak cukup untuk tahap pendengaran yang jelas.
Rawatan
                Pesakit selalunya akan hadir ke klinik dan hospital apabila terjadinya masalah pendengaran yang mengganggu tugas harian mereka. Ada juga di kalangan pesakit yang menghadapi bunyi bising (tinnitus) di dalam telinga. Setelah menjalani pemeriksaan dan lilin telinga termampat disahkan, doktor akan menggunakan beberapa kaedah untuk mengeluarkannya. Kaedah konvensional yang digunakan ialah dengan memancutkan air suam ke dalam telinga dengan menggunakan picagari (ini hanya boleh dilakukan oleh mereka yang terlatih sahaja). Dengan cara ini, lilin telinga akan menjadi sedikit lembut dan lama-kelamaan ia akan terkeluar dengan arus air tersebut.
                Bagi sesetengah kes pula, ketulan-ketulan yang terlalu keras dan mampat akan dilembutkan terlebih dahulu dengan sejenis ubat titis telinga dan kemudiannya barulah lilin termampat tadi mudah dikeluarkan. Sesetengah hospital, terutamanya hospital besar yang mempunyai perkhidmatan pakar telinga, kaedah penyedutan lilin telinga di bawah pemeriksaan mikroskopi boleh dilakukan. Apabila lilin telinga telah dikeluarkan, biasanya pesakit akan memperoleh tahap pendengaran seperti sedia kala. Bunyi bising dalam telinga atau tinnitus akan hilang dan rasa selesa kembali dinikmati.
Sumber: Akhbar Utusan


BERUSIA & BERBADAN BESAR AGAK SUKAR HAMIL

Berusaha untuk hamil mungkin kedengaran mudah bagi sesetengah pasangan suami isteri, namun bagi segelintir yang lain, proses berkenaan merupakan satu tempoh yang sukar dilalui apatah lagi apabila usia semakin lanjut, selain mempunyai masalah berat badan, menghidapi beberapa penyakit dan sebagainya. Pelbagai faktor yang menyebabkan keadaan ini berlaku, malah ketidakmampuan pasangan suami isteri memperoleh cahaya mata tidak hanya disebabkan ketidaksuburan golongan wanita kerana 50 peratus kegagalan itu juga berpunca daripada lelaki.

                Pun begitu, tiga faktor utama rakyat Malaysia gagal hamil adalah disebabkan oleh usia lanjut, masalah berat badan serta gaya hidup kurang sihat, malah dianggarkan satu daripada enam rakyat negara ini mengalami masalah kesuburan. Kelewatan atau sering menangguh pemeriksaan kesuburan juga merupakan antara faktor yang menyebabkan ramai wanita yang lambat memperoleh anak. Alangkah rugi bagi pasangan suami isteri yang sepatutnya boleh memiliki anak pada kadar segera, tetapi tidak berjaya hanya kerana alasan menangguhkan pemeriksaan kesuburan.

                Perkara paling mustahak jika ingin mendapatkan anak adalah pasangan suami isteri itu perlu menjalani pemeriksaan kesuburan selepas enam bulan berkahwin sekiranya wanita tidak hamil lagi pada tempoh sebelum itu. Tahap kesuburan seseorang individu bergantung pada usia memandangkan penghasilan hormon semakin berkurangan seiring dengan peningkatan usia. Malah, jika hamil kandungan tersebut juga dikategorikan sebagai kandungan berisiko.

                Kesuburan bukan sahaja berkait rapat dengan faktor usia, kerana berat badan juga faktor penting dalam menentukan kesuburan sama ada wanita mahu pun lelaki. Perkara pertama untuk membolehkan wanita hamil ialah mereka perlu memiliki Indeks Jisim Badan (BMI) yang ideal, iaitu 18 hingga 24 kerana istilah gemuk atau kurus sukar ditafsirkan hanya jika dilihat pada mata kasar. Jika wanita itu disahkan memiliki berat badan berlebihan, mereka perlu menurunkan berat badan dalam tempoh tiga bulan selepas berjumpa dengan doktor dengan menjalani pemeriksaan dan mengikut rutin-rutin penjagaan kesihatan diri. Tiga bulan adalah tempoh yang ideal untuk melihat perubahan berat badan mereka kerana kita tidak boleh menunggu terlalu lama hingga tempoh bertahun-tahun. Perlu diingatkan, tahap kesuburan akan semakin berkurangan jika lebih lama kita menunggu atas faktor usia lanjut. Apabila seseorang wanita meningkat usia, jumlah telur dan kualitinya menurun yang menyebabkan kurangnya peluang untuk berjaya.

                Tidak hanya gemuk sahaja, wanita terlalu kurus juga berdepan isu yang sama kerana kekurangan lemak di dalam badan juga menyebabkan penghasilan hormon yang kurang sekaligus menjejaskan faktor kesuburan. Kebanyakan wanita yang terlalu kurus lazimnya menghidap anoreksia dan mengalami masalah psikologi dan perlu dirawat jika ingin hamil kerana kekurangan berat badan keterlaluan membahayakan nyawa mereka.

                Tidak dinafikan ada di kalangan wanita yang berjaya hamil walaupun telah lanjut usia atau mempunyai berat badan yang berlebihan, namun tidak semua mempunyai tuah dan nasib yang baik seperti itu. Sekali pun mampu hamil dalam keadaan itu, hakikatnya mereka merupakan wanita-wanita yang hamil dalam keadaan berisiko seperti keguguran, gangguan tumbesaran bayi, darah tinggi kencing manis, selain mampu menjejaskan kandungan atas faktor-faktor lain. Sekiranya wanita obesiti atau usia lanjut mengandung, mereka perlu mendapatkan pemeriksaan dengan segara dengan pakar sakit puan agar kandungan dapat dipantau. Adalah sangat berbahaya jika ibu berkenaan tidak mendapat rawatan dan nasihat yang betul daripada pakar sakit puan dan pakar pemakanan kerana jika hamil, wanita obesiti tidak boleh menurunkan berat badan kerana bahaya pada kandungan.


BAHAYAKAH BAYI MENGALAMI JAUNDIS ATAU DEMAM KUNING?

Biasanya bayi yang menghidap demam kuning dilahirkan dengan hemoglobin tinggi dan hati yang belum matang. Terdapat juga masalah serius yang berkaitan dengan hati, usus kecil atau kelainan pada usus. Bayi yang kurang diberikan susu ibu juga boleh terdedah kepada penyakit kuning. Selain itu penyakit kuning boleh disebabkan oleh jangkitan atau kelahiran yang trauma. Ada kalanya demam kuning pada bayi disebabkan ibu yang mengambil jamu atau herba secara berlebihan.

                Bagaimanapun jika warna kuning pada bayi berterusan, ibu bapa dan penjaga perlu membawa bayi mereka ke hospital atau klinik kesihatan berhampiran bagi mendapatkan rawatan selanjutnya. Dalam kebanyakan kes demam kuning atau dalam istilah perubatan, jaundis, ia tidak berbahaya dan boleh hilang secara semula jadi dengan penjagaan rapi seperti memberikan bayi susu ibu sekerap mungkin.
                Jika bayi masih kuning dalam tempoh satu hingga dua minggu, jangan ambil ringan kerana dalam kes tertentu jaundis boleh membahayakan kesihatan dan menjejas pertumbuhan bayi dan memerlukan pemerhatian rapi daripada pakar perubatan. Kira-kira 60 hingga 70 peratus bayi yang baru dilahirkan dengan demam kuning dan satu pertiga daripadanya hanya memerlukan rawatan fototerapi dan kekerapan pemberian susu ibu untuk pulih seperti biasa. Definisi demam kuning yang visible atau kelihatan adalah kuning pada mata, muka, leher bermula dari kepala dan turun hingga ke kaki.
                Demam kuning berlaku apabila bilirulin iaitu pigmen kuning yang terhasil ketika penguraian normal sel darah merah. Biasanya jaundis berlaku dari hari pertama hingga keempat tetapi bergantung pada jenis demam kuning. Jika selepas 14 hari bayi tidak ada tanda-tanda demam kuning, mungkin bayi terselamat daripada terkena penyakit utama bayi baru lahir. Bilirubin adalah bahan yang terdapat dalam sel darah merah manusia. Bilirubin dirembeskan oleh hati yang mempunyai peranan penting dalam sistem pencernaan. Kandungan bilirubin tinggi boleh disebabkan oleh pemecahan sel darah merah yang membebaskan bilirubin atau terdapat masalah dalam sistem hati serta salurannya.
Faktor Darah Berlainan
Antara faktor yang menyebabkan demam kuning pada bayi adalah masalah darah ABO atau ABO incompatible iaitu darah ibu dan anak tidak sama O. Biasanya apabila darah ibu jenis O tetapi anak bukan O. Begitu juga apabila perbezaan dalam jenis darah Rh-ve dan Rh+ve.
                Demam kuning pada bayi baru lahir mungkin bahaya dan tidak bergantung kepada jenis bilirubin, masa dan tempoh bayi didapati kelihatan kuning dan tahap bacaan bilirubin dalam darah. Biasanya warna kuning pada bayi mula kelihatan pada usia dua hingga tiga hari setelah dilahirkan. Bayi menjadi kuning kerana proses semula jadi yang berlaku secara perlahan-lahan, iaitu tubuh bayi akan membuang semua sel darah merah lama yang digunakan dalam kandungan ibu dan digantikan dengan sel darah merah baharu.
                Faktor fungsi hati yang belum benar-benar matang juga turut menyumbang kepada keadaan kuning. Bilirubin yang terkumpul dalam darah akan dinyahkan daripada badan melalui najis dan air kencing bayi. Jadi adalah sangat penting untuk memastikan bayi terus diberi susu badan secukupnya dan bayi membuang air kecil dan besar.
                Walaupun biasanya warna kuning pada bayi adalah normal, tetapi paras bilirubin yang terlalu tinggi akan mengubah keadaan menjadi tidak normal. Tahap bilirubin daripada sel darah merah yang terlalu tinggi adalah toksik kepada sel otak. Ini adalah sangat berbahaya kerana otak merupakan pusat kawalan seluruh badan. Dalam kes-kes yang tertentu boleh menyebabkan kecacatan kekal pada sistem otak atau hati sehingga menyebabkan pemindahan hati.
Jaundis Tidak Normal Jika:
Warna kuning pada bayi hadir terlalu awal atau kelihatan dalam tempoh beberapa jam selepas kelahiran).Tahap bilirubin terlalu tinggi.Bayi kelihatan kuning dan terdapat tanda lain seperti air kencing berwarna pekat serta tinja (najis) kelihatan ‘pucat’ – menandakan ada masalah dalam sistem saluran hati.
Jika komponen bilirubin yang tinggi adalah daripada komponen berkaitan dengan hati (conjugated bilirubin) – hal ini dapat ditentukan oleh doktor daripada keputusan darah. Jaundis mungkin disebabkan oleh jangkitan atau masalah kesihatan yang lain.
Jenis Rawatan:

Lampu UV (ultraviolet).Proses pertukaran darah dikenali sebagai exchange transfusion.
Kaedah rawatan bergantung kepada tahap bilirubin di dalam darah. Kepekaan ibu bapa dan sikap tidak berlengah untuk mendapatkan pemeriksaan sememangnya sangat penting dalam pencegahan keadaan demam kuning yang berbahaya.


HOPE DAH PERGI SEKOLAH

Kanak-kanak kurus yang ditemui pekerja bantuan ketika hampir mati kelaparan di Nigeria selepas dibuang keluarga tahun lalu, kerana menyangka dia ahli sihir, kini sudah mula bersekolah.

                Gambar budak itu – yang dinamakan Hope – minum air dari botol yang disuap pekerja bantuan, Anja Ringgren Loven, meruntun hati seluruh dunia selepas ditemui di jalanan pada Januari 2016. Ketika itu Hope yang berusia dua tahun sudah lapan bulan hidup melarat di jalanan, ditemui Anja, wanita dari Denmark yang tinggal di Afrika dan pasukannya dalam keadaan kurus kering tidak terurus, tubuh dipenuhi kudis serta masalah cacing yang serius. Daily Mail melaporkan, setahun selepas penemuan itu, Anja menyiarkan gambar di Facebooknya menunjukkan Hope yang kini sihat, berpakaian sekolah.

“Pada 30 Januari 2016, saya menyertai misi menyelamat bersama David Emmanuel Umem, Nsidibe Orok dan pasukan Nigeria kami. Misi itu viral di media sosial dan hari ini, genap setahun dunia mengenai kanak-kanak yang dipanggil Hope memulakan persekolahan minggu ini,” tulis Anja dengan penuh emosi di Facebook.

                Setiba di hospital selepas diselamatkan, Hope dibersihkan dan diberi ubat cacing serta menjalani penambahan darah setiap hari bagi membina sel darah merah. Dua hari selepas Anja merayu bantuan kewangan bagi kos perubatan Hope, dia menerima sumbangan berjumlah lebih AS$1 juta dari seluruh dunia. Beberapa minggu kemudian Hope semakin sihat dan tubuhnya semakin berisi, tinggal bersama kanak-kanak lain yang kurang bernasib baik di rumah kebajikan.

                Anja ialah pengasas Yayasan Pembangunan dan Bantuan Pendidikan Kanak-Kanak Afrika yang ditubuhkan tiga tahun lalu, bagi membantu kanak-kanak, terutama mereka yang dianggap ahli sihir, dibuang keluarga, malah ada yang dibunuh. Ribuan kanak-kanak di Afrika yang dituduh ahli sihir, dibuang keluarga, diseksa, malah ada yang dibunuh.

                Ketika merayu sumbangan kewangan untuk Hope, Anja menulis: “Ribuan kanak-kanak dituduh ahli sihir dan kami pernah menemui kanak-kanak yang diseksa dan dibunuh. Dengan wang ini kami boleh membantu kanak-kanak seperti Hope dan membina klinik bagi menyelamatkan ramai lagi.”

Tahun lalu, Anja dan suaminya, David Emmanuel Umem, membina rumah kebajikan mereka sendiri.


PENYANYI ILYKA BANGGA PUNYA ANAK CEMERLANG & PINTAR

ILYKA MUNCUL DENGAN SINGLE TERBARU

Penyayi yang pernah popular dengan lagu berjudul Di Usung Duka pada awal tahun 90an, Ilyka kini tampil dengan dua single terbaru iaitu Persembahan Cinta dan Sempurnakan Takdirku, khas buat peminat yang sudah lama menanti kemunculannya.

                Kelab Mama bertemu dengan Ilyka baru-baru ini, dia yang kali terakhir hadir dengan single berjudul Sistematik sekitar enam tahun lalu ciptaan Ajai, berkongsi perihal semangat baharu untuk kembali aktif dalam bidang nyanyian. Penampilannya yang lebih segar serta penuh gaya, wajahnya bersolek cantik, malah fesyen yang digayakan bersesuaian sebagai status seorang selebriti bergelar isteri dan juga ibu.

                Membuka bicara, Ilyka memberitahu bahawa kedua-dua single terbarunya itu merupakan ciptaan sepenuhnya komposer terkenal Indonesia, Tengku Shafick yang sebelum ini pernah menghasilkan lagu untuk penyanyi tersohor Datuk Siti Nurhaliza dan Anuar Zain. Kedua-dua singlenya itu dirakamkan di Jakarta, Indonesia, Oktober lalu dan kini beliau giat menjalankan promosi dan undangan. Menjalin kerjasama dengan Cloudworks Record, Ilyka atau nama sebenarnya Datin Zuraila Mohd Yassin kini merancang mengembalikan kedudukannya dalam arena seni suara tanah air mengharapkan kehadiran buah tangan baru itu dapat mengubati kerinduan peminat.

                Menurut Ilyka, sebelum ini beliau tidak pernah berhenti menyanyi kerana ada melakukan persembahan jika diundang. Bagaimanapun, penglibatan dalam bidang nyanyian lebih tertumpu kepada acara-acara korporat selain memberi fokus utama kepada keluarga serta anak yang masih kecil dan suami tersayang, Datuk Ahmad Azizi Ali. Namun, puteri tunggalnya Arisya Ahmad Azizi kini sudah remaja dan bersekolah asrama di salah sebuat sekolah terbaik di Malaysia. Justeru, beliau sudah boleh fokus menyanyi kembali kerana ada banyak masa terluang.  Setiap minggu juga jika tiada apa-apa undangan nyanyian beliau akan berkonvoi bersama suami dengan kumpulan Harley Owners Groups (HOG).

DIDIK ANAK MINAT BUKU

                Turut bersama ketika sesi temubual Kelab Mama bersama Ilyka ini adalah puteri tunggal kesayangannya, Arisya yang kini sduah berusia 14 tahun. Arisya bersekolah di Kolej Tunku Kurshiah (TKC) yang merupakan sekolah buat pelajar yang cemerlang. Memang tidak syak lagi, setelah team Kelab Mama mengorek cerita daripada Ilyka, kesimpulannya yang boleh diberikan adalah Ilyka beruntung dianugerahkan seorang anak yang bijak dan cerdik. Kata Ilyka, anaknya itu dibesarkan dan dididik seperti kanak-kanak lain. Tapi semuanya bermula apabila Arisya sangat gemar menonton Disney Channel, membaca dan membelek buku bergambar sejak kecil.

                Membaca adalah jambatan ilmu. Tidak mengira usia, tabiat membaca membantu seseorang menambah ilmu pengetahuan dan keyakinan diri. Benar kata pepatah, minat membaca bukan terhad kepada orang dewasa sahaja, malah kanak-kanak juga perlu dipupuk minat untuk mencintai buku dan membaca seawal usia mereka masih muda.

                Ilyka mengakui, cara suaminya yang menjadikan tabiat membaca sebagai rutin harian secara tidak langsung telah membentuk anaknya sebagai individu yang gemar meluangkan masa lapang dengan membaca. Penyanyi itu sangat yakin kanak-kanak yang dipupuk minat membaca dari usia muda akan membantu meningkatkan daya kreativiti dan intelektual mereka.

                “Arisya diperkenalkan dengan buku sejak kecil lagi. Walaupun masih kecil dan belum faham apa-apa tetapi dia telah dibiasakan dengan buku-buku bergambar dan kerap bercerita dengannya. Apabila memasuki usia tiga tahun setengah dia sudah boleh membaca. Sekarang, tanpa disuruh masa lapangnya banyak dihabiskan dengan membaca buku kegemarannya. Tidak dinafikan, disebabkan Arisya sangat gemar membaca pada waktu lapang, tahap pengetahuan dan daya intelektualnya sangat baik. Kami umpamakannya seperti Kamus Bergerak, banyak info pengetahuan yang dia tahu daripada amalan membacanya itu. Jenis bacaan pula kami sebagai ibu bapanya biarkan Arisya memilih sendiri mengikut minatnya. Biasanya saya akan membawa anak ke kedai buku dan biarkan dia memilih buku kesukaannya kadangkala hingga berjam lamanya,” jelas Ilyka.

WAKILI ASIAN ENGLISH OLYMPICS

                Bicara mengenai anak Ilyka tidak terhenti sampai situ sahaja. Menurut penyanyi ini, anaknya itu berkebolehan dalam bermain alat muzik dan juga aktif dalam berbahasa. Selain boleh bertutur dengan baik dalam Bahasa Malaysia dan Bahasa Inggeris, Arisya juga boleh menguasai Bahasa Mandarin walaupun masih dalam proses pembelajaran. Minat Arisya dalam berbahasa dan menulis melayakkannya mewakili negara ke Asian English Olympics pada 9 hingga 13 Februari 2017 ini di Jakarta, Indonesia. Terdapat pelbagai kategori dipertandingankan antaranya Debate, Speech, Spelling Bee, Short Story Writing, Storytelling, Newscasting dan Scrabble. Ilyka sendiri akan menemani anaknya itu ke Jakarta untuk memberi sokongan dan dorongan.

                “Arisya sudah biasa dipilih mewakili negara untuk bertanding atau sebagai pertukaran pelajar. Pada umur 8 tahun lagi, dia pernah dipilih dalam program pertukaran pelajar ke Korea. Terkejut juga saya, sebab dia masih kecil. Saya benarkan dia turut serta tapi dalam masa yang sama saya pun ikut terbang ke Korea. Saya tidak ganggu pun aktiviti mereka, cuma ingin mengetahui dengan lebih dekat apa yang anak saya lakukan ketika program ini diadakan.  Tak sangka saya, anak sekecil itu sudah pandai berdikari. Sebab itu, masa hari pertama menghantar Arisya duduk di asrama Kolej Tunku Kurshiah, sikit pun dia tak ada tunjuk rasa sedih. Tetapi saya pula yang menangis dan sedih untuk melepaskan dia,” ujar Ilyka tertawa terkenang kembali detik tersebut.

CARA ILYKA DALAM MENDIDIK ANAK

Komunikasi – Perlu sentiasa berkomunikasi dengan anak. Anak akan mengikuti apa yang kita sebut dan perkatakan. Saya juga benarkan anak saya menonton Disney Channel sejak kecil. Ia rancangan TV yang bagus dan sangat membantu penguasaan anak saya dalam Bahasa Inggeris.
Jangan Lokek – Anda jangan berkira untuk membelikan buku dan alatan pembelajaran untuk anak anda. Teknologi dapat membantu anak belajar dengan lebih cepat. Macam Arisya sudah pandai menggunakan pelbagai software dalam komputer sejak kecil. Jadi membesar di zaman teknologi sekarang ini tidak menjadi masalah kepadanya untuk menyusun gambar, mencari maklumat atau menyediakan slide untuk perbentangan di dalam kelas.

Aktiviti Bersama – Setiap tahun saya akan pastikan keluarga kami berkesempatan melancong ke luar negara. Bak kata orang jauh pemandang luas pengetahuan. Tempat kegemaran Arisya kalau melancong ke luar negara pastinya muzium, toko buku atau destinasi bersejarah. Kalau di dalam Malaysia juga, kami sekeluarga rajin berjalan-jalan. Arisya la yang banyak beri kami info dan pengetahuan jika ke sesuatu destinasi yang kami lawati.

 Untuk mendengarkan single terbaru Ilyka boleh klik di sini


KELETIHAN & KEPENATAN YANG BERBALOI DEMI ANAK

Letih Seorang Bapa Hilang Serta Merta Setelah Tempuhi Perjalanan Balik Kampung Selama 24 Jam Yang Memenatkan.
Terkejut Lihat Si Kecil Tunggu Kepulangannya Lebih Awal Di Tepi Jalan.

Setiap kali Perayaan Tahun Baru Cina, orang ramai akan mengambil kesempatan untuk pulang ke kampung halaman. Di negara China, kebanyakkan penduduknya yang datang dari kawasan desa akan meninggalkan kampung halaman untuk bekerja di bandar-bandar besar. Mereka tinggalkan keluarga dan anak-anak demi sesuap nasi dan akan pulang kembali hanya setahun sekali iaitu sempena sambutan Tahun Baru Cina.

                Di Guangzhaou, seorang bapa tunggal berusia 33 tahun menghabiskan masa selama 24 jam tanpa henti untuk pulang bertemu anak dan keluarganya di Hunan. Shi Yan yang juga merupakan seorang pelukis perlu menaiki keretapi dan beberapa buah bas untuk pulang ke kampung halaman. Sebelum ini beliau perlu bekerja selama 28 hari sebulan dan hanya mempunyai 2 hari waktu untuk bercuti tidak mempunyai waktu rehat yang cukup. Ia sangat memenatkan! Dengan memperolehi gaji sekitar 5,000 yuan (RM3200) beliau harus terus kuat berkerja demi menyara anak kecil dan ibu bapanya.

                Menurut beliau kadangkala terasa sangat letih untuk meneruskan kehidupan tetapi memikirkan mempunyai anak lelaki yang masih kecil, beliau perlu tabah dan cekal menangkis pelbagai dugaan dan kepenatan untuk menyara mereka. Hampir semua beban terpaksa dipikul Shi Yan, sejak kehilangan isterinya 2 tahun lalu yang lari meninggalkannya dan keluarga.

                Setibanya di kampung halaman setelah hampir satu hari perjalanan, Shi Yan begitu terkejut kerana ternampak anak lelakinya yang hanya berusia 3 tahun sedang menunggunya diseberang jalan. Anak lelakinya telah menunggu lebih awal untuk menyambut kepulangan bapanya. Ia sangat mengharukan kerana si kecil itu sangat teruja untuk berjumpa dengan ayahnya setelah sekian lama tidak bersua.

                Hilang segala penat lelah yang ada pada Shi Yan ketika itu tatkala melihat raut wajah anaknya. Sepanjang ketiadaan Shi Yan, anaknya itu dijaga oleh kedua ibu bapanya yang sudah berusia. Shi Yan tekad untuk bekerja keras untuk beberapa tahun lagi di bandar sebelum pulang semula ke kampung halaman setelah mempunyai duit modal yang cukup untuk membuka perniagaan berasaskan pertanian sendiri kelak. Beliau berjanji akan pulang semula ke pangkuan keluarganya demi membalas jasa mereka dan menjaga hingga ke akhir hayat.


ABADIKAN KENANGAN DENGAN LOVE STORY BOOK BOOK

Detik indah akan berlalu sekiranya tidak dirakam melalui foto atau video sebagai tanda kenang-kenangan sekaligus memahat memori untuk dikongsikan bersama keluarga dan generasi akan datang. Menjadi amalan kebiasaan, setiap kenangan bersama keluarga, kelahiran bayi, bercuti bersama rakan, saat bergraduasi, berkahwin dan semasa menyambut perayaan merupakan antara momen indah yang sering dirakamkan dalam sekeping foto.

            Merentasi zaman, pelbagai teknik dan idea pencetakan foto telah diperkenalkan dan telah memberi pilihan kepada masyarakat untuk tampil berbeza dengan foto kenangan mereka. Namun, di sebalik perkembangan industri pencetakan, konsep foto dan album masih relevan sebagai medium pengabadian foto sebagai koleksi simpanan peribadi sehingga hari ini. Tambahan, sudah menjadi trend generasi hari ini khususnya golongan urban yang mahukan sentuhan unik dalam hal berkaitan peribadi. Sekeping gambar mampu mengungkap pelbagai kisah dan ia akan lebih kekal melalui cetakan yang mempunyai jalan cerita.

            Usah biarkan kenangan indah berlalu begitu sahaja. Abadikan dalam bentuk album, buku bergambar, slideshow atau e-book. Di Love Story Book Book ada menawarkan perkhidmatan tersebut dengan harga yang terbaik untuk anda.

Ikut Citarasa

            Pelbagai variati konsep, kulit album dan kulit halaman tersedia mengikut pilihan warna, jenis, dan bajet anda. Antaranya seperti Photobook Series (Soft cover, Imagewrape Hardcover & Debossed Hardcover), Photo Album Series (Imagerape Photo Album, Leather Photo Album & Crystal Photo Album), e-Book dan Slideshow. Crystal Hardcover Album menjadi pilihan tertinggi pelanggan kerana ia memberikan keunikan istimewa iaitu lapisan lutsinar kaca menjadi kulit album dihiasi foto kenangan pelanggan. Lapisan kaca ini ditempah khas menjadi bingkai menutupi lapisan kulit album, agar ia lebih tahan lama di samping memberikan impak dramatik terhadap setiap momen di dalamnya.

Tempah Sekarang!
 Facebook Love Story Book Book! klik di sini

Kelainan Love Story Book Book
            Pada peringkat permulaan, setelah pelanggan memilih konsep dan saiz yang mereka mahukan, Love Story Book Book akan mula melihat kesesuaian resolusi gambar yang dikirim melalui emel oleh pelanggan. Team Love Story Book Book akan menghubungi pelanggan sekiranya anda memilih untuk menghasilkan album gambar dalam bentuk penceritaan. Mereka akan membantu pelanggan untuk menggarap dengan indah kisah bergambar yang ingin pelanggan bukukan. Bahasa yang boleh diguna pakai untuk setiap kisah yang ingin dikongsikan di dalam album bergambar ini adalah Bahasa Malaysia, English dan Mandarin. Seterusnya gambar akan disusun mengikut pelan cerita yang pelanggan mahukan untuk konsep story telling manakala bagi gambar, akan dipadankan mengikut ukuran dan jumlah di setiap album penceritaan.

            Harga bermula serendah RM50 sahaja. Hasil kerja Love Story Book Book akan siap sepenuhnya dalam tempoh kurang 10 hari waktu bekerja mengikut jenis pakej yang ditempah dan akan terus dihantar ke pintu rumah pelanggan.  Facebook Love Story Book Book :  klik di sini https://www.facebook.com/lovestorybookbook/

Love Story Book Book akan coretkan setiap kenangan indah anda. Kongsikan kisah anda dengan Love Story Book Book, jadi ia sebuah hadiah yang tidak dapat dilupakan. Abadikan detik anda bersama Love Story Book Book……

Untuk Maklumat Lanjut Hubungi:


Cara Untuk Kenal Pasti Anak Autisme

Secara fizikalnya mereka sama seperti kanak-kanak normal tetapi berbeza daripada segi kelakuan kerana individu autisme suka melakukan sesuatu berulang kali, taksub dengan objek berputar seperti kipas dan gasing, tidak mahu bertentang mata, tidak suka disentuh, susah bekerjasama dan tidak sabar menunggu giliran.
            Walaupun sesetengah kanak-kanak autisme kurang bertutur, mereka masih boleh berkomunikasi melalui renungan mata, gerak badan, ekspresi muka dan penggunaan gambar yang sesuai. Mendidik anak autisme adalah tugas mencabar yang menuntut banyak kesabaran dan kreativiti. Tidak hairan jika ada ibu bapa berputus asa dan menyerahkan tugas ini sepenuhnya kepada guru. Individu autisme menunjukkan perlakuan yang sangat berbeza dengan kanak-kanak normal.

Antara Ciri Utama Kanak-Kanak Autisme Ialah:

Tidak menghiraukan orang lain
Kelihatan tidak sensitif pada keperluan, perasaan dan pemikiran orang lain
Tidak mahu bertentang mata atau menunjukkan ekspresi muka apabila bercakap
Tidak suka sentuhan (tidak mahu dipeluk atau dipegang)
Susah bekerjasama, berkongsi atau menunggu giliran
Lebih suka bermain sendiri
Tidak berminat dalam permainan yang perlu menggunakan imaginasi
Lambat bercakap
Mempunyai masalah bercakap dan memahami percakapan orang
Tidak boleh berkomunikasi dengan baik
Bercakap dalam nada pelik seperti menyanyi atau bercakap macam robot
Sukar memulakan percakapan. Kalau berbual hanya satu pihak (hanya mereka yang bercakap)
Mungkin mengulang perkataan sama, tetapi tidak faham maksudnya
Kanak-kanak autisme dengan sindrom Asperger menggunakan bahasa rasmi dan bercakap seperti orang dewasa
Suka melakukan perkara sama (berulang) dan tidak mahu menerima perubahan. Mereka mudah terganggu jika disuruh melakukan perubahan
Menunjukkan minat pelik, contohnya terhadap peta, peralatan elektronik atau roda kereta mainan berpusing dan memutar objek
Sangat sensitif terhadap rasa, bau dan bunyi yang menyebabkan mereka menunjukkan perlakuan di luar kawalan
Mempunyai pergerakan badan yang pelik dan melakukannya berulang-ulang
Tidak boleh duduk diam
Menunjukkan keinginannya dengan tangan orang lain (dewasa)
Suka mengasingkan diri — biasanya kekecewaan ditunjukkan melalui tindak balas negatif seperti mengamuk, marah-marah, agresif (yang tidak ditujukan kepada sesiapa) atau perlakuan yang merosakkan seperti mencederakan diri
Bersikap pasif — tidak faham keadaan semasa dan tidak boleh membezakan keadaan baik dan buruk

 4 Kategori Memberi Kesan Kepada Pembelajaran Kanak-Kanak Autisme Iaitu:

Kurang tumpuan kepada persekitaran
Sering ada dalam dunia sendiri
Kadangkala pertuturan tidak jelas
Sering menunjukkan tingkah laku yang menjejaskan pengajaran dan pembelajaran

             Apabila kanak-kanak mula menunjukkan ‘perangai’, semua yang hendak diajar tidak sampai. Pendekatan dulu yang menghukum anak tanpa mengambil kira punca tidak boleh digunakan kerana lama kelamaan mereka akan lali dengan hukuman. Sebaliknya, fahami apa yang cuba disampaikan anak melalui perlakuan ditunjukkan. Namun pendekatan ini tidak sesuai kerana kita perlu melihat punca kepada satu-satu perlakuan. Ini penting kerana kanak-kanak ini tidak pandai bergaul dan sesetengahnya lambat bercakap, jadi mereka tidak tahu bagaimana hendak memberitahu masalah atau gangguan dihadapi.
 Antara Sebab Anak Autisme Berkelakuan Negatif:

Badan tidak selesa atau mengalami kesakitan tetapi mereka tidak tahu bagaimana hendak menyatakannya.
Mengelak membuat kerja (dengan cara menangguh, lari atau ‘buat perangai’)
Keliru dengan keadaan persekitaran (mengamuk sebab tidak faham dan cemas)
Ingin mendapat perhatian guru (kerana tidak pandai berkomunikasi. Kanak-kanak ini akan menggunakan kemahiran yang ada untuk tarik perhatian)
Cuba mendekati atau mengenali sesuatu objek
Cuba ‘mengambil balik’ kuasa (terutama bagi kanak-kanak lebih dewasa)
‘Stimming’ — perlakuan merangsang diri sendiri kepada tingkah laku berulang-ulang tanpa tujuan tertentu. Contohnya, berjalan mundar mandir, bermain dengan jari, ketawa di luar konteks, menepuk dan lain-lain

Apa yang boleh dilakukan ?

Anda pula perlu memuji tindakan yang baik itu sebelum bertanyakan masalah pelajar. Bagaimanapun, proses ini mengambil masa untuk dilihat kesannya. Untuk lebih cepat, kaedah ini perlu diteruskan di rumah.
Gunakan cara yang mudah difahami, contohnya gambar untuk berinteraksi atau susunan jadual. Ajar anak cara sesuai untuk meminta sesuatu dan beri pinjam barang yang dikehendaki jika mereka gunakan cara hubungan atau komunikasi yang baik. Jika tidak, dia akan kembali ke cara negatif dengan mengamuk apabila permintaannya tidak dipenuhi.
Kenal pasti apa yang anak suka atau tidak. Pada peringkat awal, guna bantuan visual selama satu hingga dua minggu, mengikut keupayaan kanak-kanak.
Gunakan konsep pembayang awal. Kalau mahu menghentikan sesuatu aktiviti, beri amaran bahawa ia akan ditamatkan dalam masa beberapa minit supaya kanak-kanak itu bersedia. Jangan berhenti mendadak kerana walaupun mereka tahu bercakap, kanak-kanak autisme ada masalah kenali konsep masa.Contohnya ‘lagi lima minit kita akan tutup televisyen’ atau ‘dalam kiraan lima kita akan berhenti bermain’. Guru perlu mengira penurunan masa dengan terang supaya kanak-kanak autisme mendengarnya.
Konsep pembayang awal ini juga memberi peluang kanak-kanak autisme bersedia untuk peralihan aktiviti. Bagi kanak-kanak normal, kepelbagaian rutin akan menambah keseronokan, tapi bagi kanak-kanak autisme, perubahan rutin membuatkan mereka berasa cemas dan gelisah, terutama yang kurang faham bahasa.
Ajar anak buat kerja yang boleh dilakukan di rumah. Pastikan kerja dilakukan ada tujuan atau manfaat, contohnya meminta mereka membantu mengambil klip baju yang dijemur, kemas bantal atau buku. Jangan biarkan anak mempunyai terlalu banyak masa lapang.
Konsep sakit. Ajar anak kenal anggota badan dan sayangkan badan. Ini untuk mengelak mereka mencederakan diri dan proses ini mungkin ambil masa lama untuk difahami. Bina hubungan positif dengan pelajar. Kanak-kanak autisme lebih banyak membuat hubungan mata dan bercakap ketika bermain. Jadi ini masanya anda memberitahu bahawa mereka perlu sayangkan badan sendiri.
Beri peluang anak membuat pilihan, terutama dalam aspek kehidupan mereka. Ini termasuk urutan kerja yang diwajibkan, sama ada pilihan baju, kedai yang hendak dikunjungi atau aktiviti masa lapang.

 Ciri-Ciri Autisme

 > Tidak menghiraukan orang lain
 > Kelihatan tidak sensitif pada keperluan, perasaan dan pemikiran orang lain
 > Tidak mahu bertentang mata atau menunjukkan ekspresi muka apabila bercakap
 > Tidak suka sentuhan (tidak mahu dipeluk atau dipegang)
 > Susah bekerjasama, berkongsi atau menunggu giliran
 > Lebih suka bermain sendiri
 > Tidak berminat dalam permainan yang perlu menggunakan imaginasi
 > Lambat bercakap
 > Mempunyai masalah bercakap dan memahami percakapan orang
 > Tidak boleh berkomunikasi dengan baik
 > Bercakap dalam nada pelik seperti menyanyi atau bercakap macam robot
 > Sukar memulakan percakapan. Kalau berbual hanya satu pihak (hanya mereka yang bercakap)
 > Mungkin mengulang perkataan sama, tetapi tidak faham maksudnya
 > Kanak-kanak autisme dengan sindrom Asperger menggunakan bahasa rasmi dan bercakap seperti orang dewasa
 > Suka melakukan perkara sama (berulang) dan tidak mahu menerima perubahan
 > Menunjukkan minat pelik, contohnya terhadap peta, peralatan elektronik atau roda kereta mainan berpusing dan memutar objek
 > Sangat sensitif terhadap rasa, bau dan bunyi yang menyebabkan mereka menunjukkan perlakuan di luar kawalan
 > Mempunyai pergerakan badan yang pelik dan melakukannya berulang-ulang
 > Tidak boleh duduk diam
 > Menunjukkan keinginannya dengan tangan orang lain (dewasa)
 > Suka mengasingkan diri — biasanya kekecewaan ditunjukkan melalui tindak balas negatif seperti mengamuk, marah-marah, agresif
 > Bersikap pasif — tidak faham keadaan semasa dan tidak boleh membezakan keadaan baik dan buruk

Sumber: Internet


Sentuhan Ibu Lebih Baik Berbanding Mainan Untuk Bayi 0-3 Bulan

Sentuhan merupakan salah satu cara yang paling berkesan bagi ibu untuk melahirkan kasih sayang kepada permata hati. Sama ada pada waktu makan, bermain, mandi atau menukar lampin, sentuhan ibu menjalin perasaan kasih yang lebih mendalam buat si manja. Melalui sentuhan itu jugalah, bayi belajar bersosial dan berkomunikasi mengikut tahap perkembangan usianya. Sekiranya seseorang bayi itu memperoleh sentuhan yang kerap daripada ibunya, perubahan perkembangan tumbesaran dan kemahiran derianya akan memberi respons dan interaksi dengan orang tersayang dengan lebih cepat berbanding dengan bayi yang kekurangan belaian.

            Sentuhan lembut seorang ibu merupakan pemangkin kepada perkembangan sosial bayi. Pada peringkat usia dua bulan, senyuman dan sentuhan ibu semasa menyusu, memandi, menyalin lampin atau memakaikan baju adalah detik bayi mengenal siapa ibunya. Sentuhan itu seolah-olah bertindak sebagai pelindung dan luahan kasih sayang yang begitu mengasyikkan oleh seorang yang telah mengandung dan melahirkannya ke dunia ini. Pada waktu usia yang awal inilah detik terbaik untuk ibu menyentuh dan membelai bayi.
            Salah satu perkara yang sering dilakukan oleh ibu bapa yang baru memperoleh anak ialah membeli pelbagai jenis permainan. Ini sebenarnya tidak perlu terutama pada usia di bawah empat bulan kerana bayi hanya boleh melihat pelbagai warna ketika berusia empat bulan. Pada usia bawah empat bulan, bayi hanya inginkan sentuhan dan wajah ibunya sahaja. Justeru itu, dinasihatkan ibu-ibu supaya sentiasa bercakap-cakap dengan bayi kerana ia adalah rangsangan kepada perkembangan sosial yang paling berkesan.
EMPAT TANDA JALINAN KASIH SAYANG
Terdapat empat tanda jalinan kasih sayang yang sering dilihat pada bayi yang mendapat kasih sayang yang sepenuhnya daripada seorang ibu. Bagaimanapun ia boleh dilihat mengikut peringkat usia. Pada peringkat usia sebulan, bayi anda akan mula tersenyum, dua bulan (mula mengeluarkan suara), empat bulan (cuba mencapai ibunya, menatap mata bayi menjadi lama dan bayi bergelak ketawa).
Bayi Tersenyum Lebih Kerap

Percaya atau tidak, menyentuh bayi anda boleh membuatnya tersenyum dengan lebih kerap, yang membuktikan keeratan anda berdua. Sedang bayi anda membesar, anda akan sedar bahawa senyumannya akan menjelma tiap kali anda berada di sampingnya atau setiap kali bayi menjangka kehadiran anda. Senyuman-senyuman ini menandakan bahawa dia berasa selamat dalam dunianya dan sudah bersedia untuk mempelajari tentang dunia yang sebenar kelak nanti.
Bayi Cuba Mencapai Kepada Ibunya

Apabila bayi cuba mencapai kepada si ibu, bayi mungkin cuba memberitahu si ibu untuk memeluk dan membelainya; untuk merapatinya atau si bayi gembira dengan kehadiran ibu.
Apa yang penting, bayi sedang menunjukkan rasa perlunya terhadap ibu, dan ini menandakan hubungan erat antara ibu dan anak. Semasa anak membesar, tindak balas positif anda tiap kali si manja mencapai ke arah anda akan membantu bayi lebih sedar akan pergerakannya dan cara membuat pergerakan yang bermakna.
Bayi Bergelak Ketawa

Bayi ketawa untuk menunjukkan perasaannya. Selain menunjukkan rasa teruja dan gembira, gelak pertama bayi menandakan perkembangan sosialnya kerana merupakan suatu tindak balas yang berlaku apabila dia berkongsi dunianya dengan orang tersayang.
Apabila bayi gelak sebagai salah satu cara untuk bertindak balas dengan anda, ia merupakan cara bayi untuk memberitahu betapa seronoknya dia meluangkan masa dengan anda.
Dengan berbunyi-bunyi manja pada waktu kehadiran anda, bayi menunjukkan bahawa mereka mengenali anda, dan sedang berhubung dengan anda. Dalam erti kata lain, bunyi-bunyi tersebut menandakan kegembiraannya dan juga sebagai tindak balasnya bagi kasih sayang, sentuhan dan perhatian yang anda berikan.
Tatapan Mata Bayi Menjadi Lebih Lama Dengan Sentuhan Ibu

Bayi juga menggunakan isyarat mata untuk berhubung. Apabila bayi menatap mata anda, suatu mesej berbaur kasih sayang mengalir antara bayi kepada anda yang meningkatkan kasih sayang antara anda dan si manja. Pandangan mata yang kemudiannya berkembang menjadi tatapan yang lama, merupakan salah satu kebolehan bayi yang dapat anda sedari. Pada hari-hari awalnya, bayi akan memberi sepenuh perhatian kepada anda, dan lirikan matanya akan mengekori anda apabila anda hampir dengannya. Melihat muka anda yang telah dia kenal seolah-olah mampu menenangkan si manja. Ada kalanya anda juga mendapati si manja seolah-olah sedang termenung ke arah anda. Ini adalah kerana bayi sedang cuba mengingat muka anda dan mengenalpasti bagaimana rupanya kasih sayang dan keselesaan.
Sumber: Internet


7 KESILAPAN BESAR IBU BAPA MENDIDIK ANAK

Mendidik anak-anak adalah perkara yang sering memeningkan kepala ramai ibu bapa. Tidak ada seorang ibu pun yang mahukan anak-anak mereka membesar menjadi orang gagal dan bermasalah. Dalam membesarkan anak-anak, pelbagai kesilapan dilakukan tanpa kita sedari. Kesilapan ini berlaku kerana kurangnya pengetahuan mengenai aspek keibubapaan. Dalam mendidik, anak-anak perlu diingatkan, didikan bukan melalui paksaan tetapi teladan. Anak-anak lebih percaya dengan apa yang dilihat daripada apa yang didengar. Jika kita menyuruh anak-anak menguruskan masa dengan baik sedangkan kita sendiri sentiasa tidak menepati waktu dan sering tertangguh, maka mereka lebih mudah terikut-ikut dengan apa yang mereka lihat kita lakukan.
Membanding-Bandingkan

Ibu bapa sering kali membanding-bandingkan kebolehan ataupun kelemahan anaknya dengan orang lain. Ada ketikanya, perbandingan ini dibuat antara adik-beradik ATAU orang lain seperti anak jiran, saudara, sepupu, dan rakan sekelas.  Memanglah tujaan perbandingan itu dibuat bagi mendorong ataupun memberi semangat kepada anak. Tetapi, kerap kali anak-anak menyalah tafsir tujuan ibu bapa berbuat sedemikian. Sekiranya perbandingan itu dibuat antara adik-beradik, maka subur perasaan cemburu dan iri hati dalam diri anak-anak. Sekiranya perbandingan dibuat dengan orang lain, anak mudah merasa rendah diri dan hilang kekuatan bersaing. Yang dikatakan membanding-banding itu adalah apabila kita mengambil contoh seseorang ataupun  menyebut nama seseorang semasa kita rasa tidak puas hati dan sedang memarahi anak.
Merendahkan Kebolehan Anak

Seringkali tanpa sedar, kita merendahkan kebolehan anak secara tidak langsung. kerap kali ibu bapa yang resah mengenai masalah anak meluahkan keluhannya kepada orang lain di hadapan anak-anak. Ada ketikanya ketika bertemu jiran, kita beritahu mereka mengenai kelemahan anak kita. Ibu bapa perlu sedar, setiap patah perkataan yang kita ucapkan kepada anak-anak kita merupakan doa. Oleh itu, carilah kebaikan dalam diri anak-anak walaupun kecil. Subur-suburkanlah kebaikan itu. Mendidik anak adalah proses yang berterusan. Jangan mengharapkan perubahan yang mendadak dalam diri anak. Sebagai pendidik, ibu bapa memerlukan kesabaran yang tinggi.
Memarahi Anak Tidak Pada Tempatnya

Biasanya ibu bapa akan marah apabila didapati anak-anak melakukan kesilapan berulang, selepas dinasihati dan ditegur. Tidak salah memarahi anak demi kebaikannya tetapi kita harus pastikan marah itu kana pada orang, cara, masa, tempat dan subjeknya. Kita tidak boleh marah secara melulu sahaja. Ibu bapa sering kali memilih waktu yang salah bagi memarahi anak-anak.
Tidak Menjadi Pendengar Yang Baik

Ramai ibu bapa yang tidak rasa aspek ini penting bagi mereka. Menjadi pendengar yang baik bukanlah sukar dipraktikkan, cuma ibu bapa sahaja yang memperkecilkan peranan mereka sebagai pendengar. Apabila anak-anak semakin dewasa, mereka cuba merahsiakan banyak perkara daripada pengetahuan ibu bapa. Antara sebabnya adalah disebabakan sewaktu kecil, luahan dan keluhan  hati mereka tidak diberikan perhatian oleh ibu bapa. Cuba perhatikan kehidupan kita dengan anak-anak. Adakah kita berhenti membaca akhbar apabila anak kita datang dan bertanyakan sesuatu soalan? Adakah ibu berhenti menggoreng ikan apabila  tiba-tiba anak datang ke dapur dan bertanyakan sesuatu? Kemungkinan jawapanya adalah tidak. Kita menjawab pertanyaan anak sambil membaca akhbar. Kita melayan anak sambil menggoreng ikan. Pada kita, apa yang ditanya itu tidak penting. Memang soalan yang dikemukakan itu mungkin tidak penting, tetapi cara kita memberikan perhatian itu penting. Maka jangan salahkan anak-anak apabila mereka sudah dewasa, mereka tidak menganggap kita sebagai penyelesai masalah yang dapat diharap.
Tidak Mewujudkan Kemesraan

Ramai ibu bapa mudah hilang sabar. Apa tindakan kita apabila guru sekolah memaklumkan bahawa anak kita ponteng sekolah? Pastinya kita terus memarahinya tanpa terlebih dahulu cuba memahami situasi ataupun konflik emosi dalam dirinya. Tanya anak apa yang dia fikirkan sebelum dia mengambil tindakan ponteng itu. Selepas anak kita mula merasa selesa berbincang, jelaskan padanya betapa tindakan itu dapat mendatangkan malu dan merosakkan masa depannya. Sekiranya anak terus ponteng, sekali lagi kita duduk berbincang. Sekali lagi kita cuba fahami perasaan dan fikirannya. Cunakan sentuhan bagi menambahkan kemesraan. Pegang bahunya semasa berkata-kata. Lihat tepat ke wajahnya. Kalau anak kita masih kecil, maka melutut supaya kedudukan mata kita berada separas dengan matanya. Selepas dia mula selesa, kali ini kita ubah pendekatan. Kita katakan sukar bagi kita menerima yang dia masih melakukan kesilapan yang sama. Kita perlu memarahinya. Memarahinya bukan kerana kita mahu  melepaskan geram tetapi memarahi anak kerana kita mahu mengajar dan membentuknya.
Terlalu Memanjakan Anak

Sekiranya terlalu memanjaka anak-anak, mereka akan kehilangan sikap berdikari.
Suka Membebel Dan Mengkritik

Ada pula ibu bapa yang suka membebel pada anak. Sikap ibu bapa seperti ini membuatkan anak rasa hidup di rumah tidak selesa dan tiada ketenangan. Oleh sebab itu, ramai diantara anak-anak lebih gemar menghabiskan masa di luar. Ada ketikanya, kita membebel sehingga ke tahap mengkritik anak-anak. Kritikan yang tidak membina hanya membuatkan keyakinan diri anak-anak kita luntur. Kita boleh mengkritik dengan syarat selepas itu tunjukkan kepada kepada anak apa yang perlu mereka lakukan. Ini barulah dikatakan sebagai kritikan yang membina. Bukannya kritikan mencari salah semata-mata.

Sumber: Internet


ELAK BERKATA TIDAK & JANGAN!

Sepanjang usia anak di antara dua hingga enam tahun, mereka sudah mula mempelajari sedikit demi sedikit tentang diri, ibu bapa dan sesiapa sahaja yang berada dalam lingkungan mereka. Anak akan memulakan sesi penerokaan ke satu dunia baru, dan mula menimba pengalaman untuk menajamkan pembangunan minda mereka. Sebagai ibu bapa yang penyayang, pembangunan intelektual anak-anak boleh dirangsang dengan membenarkan mereka bermain sepuas–puasnya secara selamat. Ibu bapa yang berbuat sedemikian, sebenarnya membenarkan anak-anak mengalami proses itu secara semula jadi.
Ingin Tahu Adalah Langkah Awal Proses Pembelajaran

Adalah penting bagi ibu bapa memupuk perasaan ingin tahu di kalangan kanak-kanak seawal usia setahun sebagai langkah untuk proses pembelajaran seterusnya. Ini kerana anak yang ingin tahu adalah anak yang belajar. Pada waktu ini, mereka berminat dengan apa yang berlaku di sekeliling, melihat apa yang berlaku, menyelidik dan mempelajarinya.

Apabila anak anda melalui proses melihat, merasai pengalaman dan bertanyakan soalan, sebenarnya mereka sedang mempelajari bagaimana proses yang berlaku di dunia ini. Pada masa yang sama, otak mereka berjalan (memproses), menyerap dan mengatakan sesuatu bagi menambah kesedaran dan merangsang perkembangan minda mereka.
Semasa anak sedang mempelajari penerokaan, pengalaman yang dimiliki akan menyumbang kepada emosi, intelektual, fizikal dan pembangunan sosial. Mereka akan memperkukuhkan semua kemahiran positif yang juga merupakan asas kepada kegembiraan, produktiviti dan kesihatan pada masa akan datang.

Menggalakkan Perasaan Ingin Tahu

-Bekalkan kepada mereka barang asas penerokaan seperti kaca pembesar, magnet, pita pengukur dan beberapa lagi objek yang membolehkan mereka belajar.
 -Libatkan dia dalam kerja rumah atau sebagai ‘orang suruhan’ (pembantu) dalam urusan perbankan dan membeli-belah.
 -Ambil masa bersama seperti pergi ke taman, berjalan-jalan di kawasan perumahan atau ke mana sahaja. Tunjukkan beberapa benda yang baru kepada mereka seperti burung, pokok, binatang dan tanyakan tentang tentang apa yang mereka dengar dan lihat.

-Beri peluang kepada anak untuk mendengar muzik atau menyanyikan kepadanya. Atau anda boleh membantu membuat suara atau bunyi bersama. Anda juga boleh dapatkan instrumen muzik yang anda suka untuk memupuk minat muzik mereka.
 -Bekalkan mereka dengan material yang dapat memberi pengetahuan dan merangsang interaksi seperti boneka, barang mainan yang lembut dan blok-blok huruf atau apa sahaja. Ibu bapa juga boleh bekalkan kepada anak suasana yang penuh dengan petanda, bau, bunyi, rasa dan sentuhan. Ia dapat membantu perkembangan minda dan pengetahuan baru. Tetapi perlu diingat, anda perlu secara perlahan-lahan memperkenalkan objek baru atau pengalaman baru itu kepada mereka. Seperti contoh, ada satu bunyi bising yang boleh menganggunya tetapi jangan sesekali lakukan itu dengan tujuan untuk menakutkannya
Perasan Ingin Tahu Boleh Mempengaruhi Cara Pemakanan

Disebabkan anak berada di peringkat usia muda, jadi semua yang berada di sekelilingnya akan menarik perhatiannya. Ini adalah masa yang paling sesuai untuk memperkenalkan makanan baru kepada mereka. Memperkenalkan rasa yang baru, perbezaan tekstur dan aroma adalah bagi merangsang perkembangan pengetahuan asas nutrien (zat-zat makanan) yang baik dalam kepelbagaian menu harian.
Diet yang pelbagai seperti karbohidrat, protein, lemak, vitamin dan mineral dapat merangsang pertumbuhan dan perkembangan tumbesaran. Perlu diingat bahawa anak kecil juga memerlukan makanan yang dapat memberi tenaga kepadanya sepanjang hari.
Memperkenalkan makanan baru amat penting dalam memastikan dia tidak cerewet dalam memilih makanan pada masa akan datang dan dapat mengajarnya untuk menyukai semua makanan. Di sini ada beberapa idea:
 -Hidangkan makanan dalam bentuk dan saiz yang menyeronokkan seperti memotong roti atau buah-buahan kepada bentuk bintang atau sayur-sayuran dalam bentuk segi tiga.
 -Bawa anak membeli belah bagi memberi pendedahan tentang kepelbagaian makanan.

-Benarkan anak sulung membantu di dapur dalam keadaan yang selamat seperti membasuh sayuran, mengambil bahan masakan dari peti sejuk atau menghidangkan makanan tengah hari.
 -Ceritakan perkara-perkara yang menyeronokkan sebagai pendorong kepada rasa ingin tahu itu seperti buah-buahan dan sayur-sayuran itu hidup.
 -Terangkan cara yang menarik untuk mendapatkan sesuatu makanan itu. Seperti campurkan susu dan ais krim untuk dapatkan susu kocak (boleh turut terangkan tentang susu mengandungi asid lemak seperti DHA dan AA, anti-oksidan seperti lutein dan necleotides yang berguna untuk kesihatan.
 -Makan sesuatu yang berbeza (seperti buah-buahan yang tidak pernah dilihat sebelum ini) di hadapan anak anda. Dia akan tertarik dan akan makan juga.

Tip Yang Berguna

Benarkan anak untuk bermain bagi memupuk perasaan ingin tahu. Cara itu dapat mempertingkatkan keupayaan minda (kognitif) untuk berfikir dan memahirkan kemahiran yang ada. Ini kerana masa bermain yang sedikit boleh membantutkan proses penyelesaian masalah dan hilang keupayaan untuk menerangkan sesuatu maklumat itu, Ia juga dapat membantu memuaskan perasaan ingin tahunya bagi memahami dunia di kalangan orang dewasa. Jadi, bermainlah dengan anak sebanyak yang mungkin.

Sumber: Internet


PERADUAN BAYI COMEL KELABMAMA 2017 REBUT HADIAH KESELURUHAN BERNILAI RM3791

PERADUAN BAYI COMEL KELABMAMA 2017
REBUT HADIAH KESELURUHAN BERNILAI RM3,791

Hi Mama! Anda Ada Bayi Berusia 0 BULAN HINGGA 24 BULAN? Bermula 1 Januari 2017, sertai Peraduan Bayi Comel KelabMama Untuk Merebut Peluang Memenangi Hadiah Keseluruhan Bernilai Rm3,791. Peraduan Terbuka Kepada Seluruh Rakyat Malaysia. Anda Boleh Menghantar Seberapa Banyak Pernyertaan Yang Anda Mahu di Facebook Kelab Mama.

CARA-CARA

Hantarkan atau post foto bayi anda di ruangan komen poster di Facebook Kelab Mama bermula 1 Januari 2017 sehingga 31 Januari 2017. Sertakan butiran seperti NAMA BAYI / UMUR BAYI / TARIKH LAHIR BAYI / TELEFON / EMAIL.
KelabMama akan siarkan senarai foto bayi anda yang terpilih pada 1 Februari 2017 di Facebook KelabMama.
Anda boleh mula untuk LIKE dan SHARE foto bayi anda untuk melayakkan diri memenangi hadiah yang hebat.
Foto bayi akan dinilai mengikut kiraan markah 35% daripada jumlah LIKE,  35%  – SHARE dan 30%  -JURI.
7 pemenang akan dipilih berdasarkan peratusan LIKE/ SHARE/ JURI yang tertinggi pada tarikh akhir 15 Februari 2017.

TERMA & SYARAT
Pihak Penganjur berhak mengganti sebarang hadiah dengan hadiah-hadiah lain yang sama nilainya tanpa sebarang notis.
Hadiah yang ditebus tidak boleh dipindahmilik atau ditukarkan dengan wang tunai dan mesti diterima seperti yang ditawarkan.
Pihak Penganjur tidak akan bertanggungjawab atas sebarang kerosakan atau kelewatan hadiah penebusan yang dihantarkan.
Dengan menyertai program penebusan, para peserta bersetuju untuk mematuhi  syarat-syarat dan peraturan rasmi yang ditetapkan serta segala keputusan Pihak Penganjur.
Dengan menyertai program penebusan, para peserta bersetuju untuk membenarkan pihak penganjur untuk menggunakan nama dan gambar untuk tujuan publisiti dan promosi.
Keputusan para pengadil adalah muktamad. Sebarang perihal surat-menyurat tidak akan dilayan.
Pihak Penganjur berhak, mengikut budi bicara mutlaknya, untuk menukar Terma dan Syarat tanpa sebarang notis.


Mama, Tolong Jangan Selalu Beri iPad Kepada Anak-Anak!

Ramai ibu bapa memilih untuk memperkenalkan iPad atau Tab kepada anak mereka seawal usia beberapa bulan. Ada yang beralasan, iPad dapat ‘menjaga’ bayi semasa mereka sedang sibuk membuat kerja. Ada pula yang memberikan iPad dengan harapan, ia mampu mengembangkan otak anak mereka dengan aplikasi dan game khas untuk bayi. Walaupun dengan iPad, bayi masih dapat mempelajari warna-warna, pelbagai bentuk serta objek tertentu, ia tidak sebagus apabila berinteraksi dengan dunia sebenar. Mengapa anda ingin menyogok anak kecil anda dengan dunia digital yang terhad sedangkan mereka boleh membesar dengan persekitaran lebih nyata? Anak kecil anda perlu lebih banyak mengenali dunia realiti!

SEBAB IPAD TIDAK PATUT DIBERIKAN KEPADA ANAK KECIL

Ipad Tidak Membantu Dalam Perkembangan Otak

Tahukah anda, menurut satu kajian, iPad, tab atau sebarang skrin yang memaparkan rancangan, aplikasi atau permainan pendidikan khas untuk bayi langsung tidak memberi sebarang kesan kepada perkembangan otak bagi anak kecil di bawah umur 2 tahun. Persatuan Pediatrik Amerika juga mengeluarkan peraturan; menonton TV harus diterhadkan untuk bayi di bawah umur 2 tahun. Bukan sahaja ia tidak membantu dalam perkembangan otak, malah beberapa keburukan juga berpotensi untuk terjadi.

Ipad Mengehadkan Penggunaan Deria Rasa Bayi

Dengan menggunakan iPad bayi tidak dapat menggunakan semua deria dengan sepenuhnya. Deria sentuhan juga akan terbatas. Mereka tidak dapat membezakan permukaan yang kasar, licin, lembut atau keras hanya dengan menggunakan skrin iPad. Mereka juga tidak dapat mengenal jenis bau-bauan menggunakan gajet. Ini akan melambatkan perkembangan otak bayi. Sebaliknya, jika anak anda didedahkan bermain blok kayu, patung-patung lembut, permainan masakan, ia akan merangsang minda anak anda dengan lebih aktif lagi kerana melibatkan semua deria.

Bayi Belajar Dengan Lebih Baik Melalui Interaksi Sosial

Anak kecil lebih banyak belajar apabila bermain dan berbual dengan ibu bapa kerana mereka dapat mengenal lebih banyak ekspresi muka, emosi, vokabulari dan ia lebih berinteraktif berbanding bermain iPad sendirian.

Mengganggu Proses Perkembangan Bahasa Bayi

Daripada satu kajian yang dilakukan, TV yang dihidupkan walaupun hanya sebagai bunyi latar di ruang tamu dapat melambatkan proses perkembangan bahasa kanak-kanak! Secara normalnya, ibu bapa akan bercakap lebih kurang 940 perkataan dengan anak mereka. Tetapi, apabila TV dihidupkan, ibu bapa kurang bercakap dan jumlah perkataan yang diucapkan kepada anak mereka jatuh kepada 770 sahaja. Kurang perkataan akan melembapkan perkembangan vokabulari si kecil dan melambatkan kebolehan si kecil untuk fasih bercakap. Pakar psikologi menasihatkan agar ibu bapa perlu banyak berbual dengan anak kecil mereka sekerap yang boleh tentang apa sahaja. Membaca buku untuk anak sebelum tidur adalah aktiviti yang sangat disarankan kerana mereka dapat mempelajari perkataan baru dengan lebih cepat dengan sebutan yang tepat.

Menyebabkan Anak Membesar Dengan Tidak Aktif

Bermain game di iPad tidak memerlukan anak kecil bergerak dan bermain aktif kerana semuanya sudah ada di depan mata. Perkara ini tidak elok kerana ia dapat menganggu tumbesaran anak anda akibat kurangnya penggunaan sensorimotor dan otot-otot terutamanya bahagian sendi jari-jemari, kaki dan lutut.

Mengganggu Perkembangan Saraf Otak Bayi

Perkembangan yang tidak aktif dan abnormal akibat bermain iPad terlalu kerap boleh merosakkan saraf otak dan menrencatkan kebolehan anak bergerak secara normal. Menurut seorang pakar pskiatri kanak-kanak, anak kecil boleh menggunakan iPad tetapi tidak boleh lebih daripada 10 minit dan jangan tinggalkan mereka bersama iPad bersendirian. Berinteraksilah dengan mereka.

Menyebabkan Perkembangan Otak Anak Kecil Menjadi Pasif

Apabila kanak-kanak bermain gajet, mata mereka tidak aktif bergerak dan hanya tertumpu pada satu tempat. Fokus mata mereka juga hanya tertumpu untuk benda yang dekat . Ini akan menyebabkan pandangan mereka tidak luas. Akibatnya perkembangan otak juga tidak aktif. Deria penglihatan bayi harus dirangsang dengan cara merangsang urat saraf mata ke otak untuk perkembangan otak yang berkesan. Ibu bapa boleh membawa mereka bersiar-siar, melihat sesuatu yang tinggi seperti layang-layang, melatih fokus mata melihat benda jauh dan dekat, atau melihat kiri dan kanan.

Sumber: Internet


Kenali Jenis Najis Anak Anda. Mama Harus Tahu!

Perubahan terbesar pada najis bayi anda akan berlaku apabila anda mula memberikannya makanan pejal. Ketika ini, najis sudah tidak mudah dibersihkan dan tidak berbau manis seperti dulu. Dengan makanan pejal, apa yang masuk akan keluar dalam bentuk yang agak sama. Maksudnya, apabila anda memberinya lobak merah lenyek, kandungan lampin bayi akan berwarna jingga cerah. Begitu juga apabila bayi anda mula memakan pelbagai jenis makanan, najisnya akan menjadi lebih pekat, gelap dan berbau! Makanan yang lebih bertekstur, iaitu makanan yang kaya dengan serat seperti kismis dan kacang panggang susah untuk dicerna, sehinggalah satu masa kelak apabila sistem pencernaan bayi menjadi matang secukupnya dan dapat mencerna dengan sempurna.

                Bayi yang diberikan susu badan kurang cenderung menghidap cirit-birit kerana susu badan membantu merencatkan mikroorganisma yang menjadi puncanya. Bayi yang diberikan susu formula lebih cenderung mendapat jangkitan. Oleh itu adalah penting bagi anda mensterilkan peralatan dan mencuci tangan anda sekerap mungkin.

Simptom-simptom cirit-birit:
Najis yang sangat cair;Dalam jumlah yang lebih banyak dan lebih kerap;Najis yang memancut keluar dari punggung bayi anda.
Punca cirit-birit termasuk:
jangkitan seperti gastroenteritis;mengambil terlalu banyak buah-buahan atau jus;pengambilan ubat atau kesensitifan atau alahan terhadap sesuatu makanan.
Cirit-birit biasanya sembuh tanpa rawatan dalam masa 24 jam, tetapi jika tidak, dapatkan pemeriksaan doktor. Para ibu selalunya beranggapan bahawa puncanya ialah susu formula bayi, tetapi sebelum menukar kepada jenama lain, bincanglah dengan doktor anda untuk memastikan tidak terdapat sebarang punca lain.
Sembelit
Sembelit bukan setakat bayi anda terpaksa meneran semasa membuang air besar sehingga merah seluruh mukanya. Simptom-simptomnya termasuklah kesukaran mengeluarkan najis — yang berbentuk seperti batu-batu kecil yang kering — sakit perut dan perut keras, kejengkelan dan kadang kala terdapat darah pada najis yang mungkin disebabkan oleh rekahan pada dubur akibat pengeluaran najis yang keras. Bayi yang diberi susu badan jarang mengalami masalah ini berbanding bayi yang diberi susu formula kerana susu ibu mengandungi kesemua nutrien yang diperlukan untuk mengekalkan kelembutan najis. Jika bayi anda mengalami sembelit, bawalah dia berjumpa doktor, terutamanya jika terdapat darah dalam najis, supaya dapat diketahui puncanya. Bagi bayi yang sudah mengambil makanan pejal, mungkin doktor akan menasihatkan anda supaya meningkatkan jumlah cecair dan serat dalam dietnya. Ini boleh dilakukan dengan memberikannya buah prun atau aprikot yang dikisar.
Najis Hijau
Jika najis bayi anda berwarna hijau dan berbuih, besar kemungkinan bayi mengambil terlalu banyak laktosa (gula asli yang terdapat dalam susu) yang boleh berlaku jika dia kerap menyusu tetapi tidak mendapat susu yang lemak yang boleh mengenyangkan. Ia juga mungkin disebabkan terlebih penyusuan atau kurang penyusuan, atau ia adalah tanda bahawa terdapat kuman dalam perut bayi anda. Pastikan bayi anda habis menghisap susu daripada sebelah payudara sebelum beralih ke payudara yang satu lagi. Jika sakit perutnya masih tidak sembuh dalam masa 24 jam, berundinglah dengan doktor anda untuk cuba mencari punca masalahnya kerana ia mungkin disebabkan oleh kesensitifan terhadap makanan, atau ubat yang diambilnya, ataupun rutin penyusuan.
Palitan Darah
Palitan darah dalam najis bayi anda akan berlaku jika dia sembelit kerana proses peneranan semasa membuang air besar boleh menyebabkan rekahan pada dubur. Namun begitu, elok jika anda mendapatkan pemeriksaan doktor untuk memastikan ini adalah sebab sebenar dan tiada sebab-sebab lain.
Ketahui Variasi Najis Anda Dan Anak Anda

Type 1 dan Type 2: anda mengalami sembelit, Perlu ambil lebih banyak air 6-8 gelas air kosong sehari Tambahkan sayur- sayuran dan buah- buahan
Type 3 dan type 4: Tahniah najis anda normal
Type 5: Normal untuk sesiapa yang membuang air besar 2-3 kali sehari Anda juga kemungkinan kekurangan fiber –> Ambil lebih pisang, pasta, nasi, dan oat
Type 6 dan Type 7:Anda mengalami cirit birit. Lebihkan minum air untuk mengganti air yang hilang. Dan jika disertai dengan demam, muntah- muntah dah rasa letih sila berjumpa dengan Doktor anda.
Sumber: Internet


BERPANTANG DENGAN MUDAH MENGGUNAKAN SET MOONS REJUVENA 30

SET BERPANTANG MOON’S REJUVENA 30 PERLU DIMILIKI SETIAP IBU LEPAS BERSALIN

Masyarakat di Malaysia tidak kira Melayu, Cina dan India memang terkenal dengan amalan berpantang selepas bersalin. Sejak turun-temurun, tertib ketika berpantang sangat ketat. Namun, kebanyakan wanita hari ini mula menunjukkan kecenderungan untuk memilih cara berpantang yang lebih moden, mudah dan praktikal. Peraturan dan pantang yang ditetapkan dalam setengah adat dikatakan menyusahkan dan menyukarkan keadaan. Ini ditambah dengan adanya amalan ‘wajib’ seperti berurut, bertungku, bengkung, mandian herba dan memakai pilis di dahi yang mengambil tempoh lama sehingga 44 atau 60 hari pemakaiannya. Tempoh rawatan yang sempurna sangat diperlukan bagi mengembalikan kecergasan dan kesegaran tubuh selepas proses bersalin. Jika amalan berpantang diabaikan, tidak mustahil banyak kesan sampingan yang akan terjadi kepada wanita yang baru melahirkan anak.

Produk Berpantang Moon’s Rejuvena 30 Diiktiraf Halal

                Berbeza bagi wanita moden, amalan berpantang tradisional ini bukan satu pilihan buat mereka, namun ia tidak boleh dijadikan alasan untuk mengelak daripada amalan berpantang. Justeru, melalui kajian dan penelitian yang dilakukan, produk Moon’s Rejuvena 30 berjaya dicipta. Walaupun bentuk bungkusan lebih moden, ia masih mengekalkan manfaat tradisi berpantang yang harus dilalui oleh kebanyakan wanita bersalin dalam cara mudah. Set Moon’s Rejuvena 30 ini  adalah cara mudah bagi wanita yang ingin kembali meremajakan diri, cergas dan bertenaga selepas bersalin. Pada masa sama, ia membantu mengembalikan bentuk badan yang langsing dan ideal. Menariknya, set Moon’s Rejuvena 30 dirumus selepas memahami kehendak dan keperluan wanita yang inginkan produk bersalin yang mudah digunakan serta praktikal sepanjang masa dan berkesan. Produk Moon’s Rejuvena 30 telah diiktiraf Halal oleh Jakim dan keberkesanannya dijamin bersih serta selamat digunakan. Ia tidak mengandungi Penstabil, Pengawet, Pewarna Tiruan dan Bahan Kimia.

4 Peringkat Utama Perlu Diberi Perhatian

                Set ini menampilkan produk yang dicipta hasil kombinasi herba tradisional semulajadi mengikut falsafah yang terdapat dalam teks perubatan purba ‘Hungdi Neijing’. Menurut konsep Perubatan Dalaman ( Hungdi Neijing), apabila badan menjadi lemah, darah beku akan terbentuk dan berkembang. Badan menjadi lemah disebabkan kekuatan berlebihan yang digunakan dan kehilangan darah semasa kelahiran. Ini menyebabkan ibu kekurangan tenaga dan ketika itu sistem imun sangat rendah. Oleh itu terdapat 4 peringkat aturan yang perlu dilakukan dan diikuti yang merangkumi penjagaan secara dalaman. Bermula daripada proses untuk membantu membuang cecair lokia (lochia) sehinggalah proses meremajakan kembali tubuh badan yang lemah setelah melahirkan anak. Melalui kaedah ini, badan anda akan secara komprehensif diberi nafas baru, sekaligus membuat anda tampak lebih cantik dan sihat berbanding sebelum ini.

Ekstrak Herba

                Teknologi canggih dan moden menjadikan produk Moon’s Rejuvena 30 dihasilkan dalam bentuk ekstrak herba berkualiti tinggi dengan menyahkan  semua logam berat, plumbum, racun perosak dan lain-lain. Ia lima kali lebih nutrisi daripada herba mentah yang disediakan. Dalam perubatan tradisional cina hari ini sudah ramai menggunakan ekstrak herba sebegini dengan meluas antaranya di Taiwan, China dan Jepun. Di Malaysia, terdapat juga klinik yang sudah mula menggunakan kaedah seperti ini kerana lebih mudah, selamat dan cara menggunakannya yang senang berbanding penyediaan herba tradisional cina lain yang remeh.

Cara Pengambilan & Penggunaan

Peringkat 1 – Membersihkan Dalaman (Membersih & Detok)

Digunakan secara tradisional untuk menggalakkan peredaran darah dan melegakan kesakitan.
Dos -1 sachet setiap hari (Hari pertama hingga hari ke-5 selepas melahirkan anak)

Peringkat 2 – Memperbaiki (Menguatkan, Pemulihan & Pengucupan Rahim)

Digunakan secara tradisional untuk meningkatkan tenaga penting, mengawal haid, meningkatkan peredaran darah dan melegakan sakit perut.
Dos – 1 sachet setiap hari (hari ke-6 hingga hari ke-10 selepas melahirkan anak)

Peringkat 3 – Menambahbaikan (Memberikan Kehangatan, Menguatkan Tulang Belakang & Kawasan Pelvik)

Digunakan secara tradisional, sesuai untuk wanita demi kesihatan umum
Dos – 1 sachet setiap hari (hari ke-11 hingga hari ke-20 selepas melahirkan anak)

Peringkat 4 – Memberi Tenaga (Memulihkan Kecergasan, Membina Tenaga & Anti Penuan)

Digunakan secara tradisional, sesuai untuk wanita meningkatkan peredaran darah, mengawal haid dan mencergaskan tenaga penting.
Dos – 1 sachet setiap hari (hari ke-21 hingga ke-30 selepas bersalin)

Kebaikan & Kandungan Istimewa Moon’s Rejuvena 30

                Antara kandungan produk dalam Moon’s Rejuvena 30 termasuklah 25 bahan semulajadi yang mempunyai pelbagai kelebihan dan kebaikan. Justeru, melalui amalan set berpantang ini, kecergasan ibu dapat dikembalikan secara semula jadi dan lebih cepat. Paling penting, ia tidak mendatangkan kesan kepada bayi anda ketika menyusu badan berlainan dengan produk berpantang lain.

Radix Angelicae Sinensis Untuk memperkayakan darah, meningkatkan peredaran darah, mengawal haid, melegakan kesakitan dan melegakan sembelit.

Rhizoma Ligusticum Chuanxiong Untuk meningkatkan peredaran darah dan melegakan kesakitan.

Semen Prunus Armeniacae Untuk menggalakkan peredaran darah, membantu membuang cairan lokia (lochia) dan melegakan sembelit.

Rhizoma Zingiber Officinale Memberi kehangatan kepada tubuh badan, membantu menyelesaian masalah gemuk air, melegakan batuk dan menghilangkan kahak.

Radix Codonopsis Pilosula Untuk meningkatkan tenaga penting.

Rhizoma Cimicifuga Heracleifolia Untuk melegakan kesakitan dan mencegah rahim atau rectum tergelincir.

Citrus Aurantium Dulcis Untuk melegakan kembung, sakit dada, mencegah masalah pencernaan, gastroptosis dan rahim atau rectum tergelincir.

Herba Leonurus Heterophyllus Untuk mendorong dieresis dan mengawal haid dengan mengaktifkan peredaran darah.

Pollen Typha Angustifolia L. Untuk menghentikan pendarahan, menyingkirkan darah statis  dan melegakan dysuria.

Faeces Trogopterori Untuk meningkatkan peredaran darah, melegakan kesakitan, menyingkirkan darah stasis dan menghentikan pendarahan.

Radix Bupleuri Chinese Untuk melegakan sakit dada sengit di sekitar kawasan murung, melegakan gangguan haid dan mencegah Rahim atau rektum tergelincir.

Radix Astragalus Membranaceus Untuk menguatkan badan dan meningkatkan tenaga penting, menggalakkan pertumbuhan tisu baru, mempercepatkan penyembuhan luka dan mencegah rahim atau rectum tergelincir.

Fructus Crataegus Pinnatifida Untuk merangsang sistem penghadaman, meningkatkan peredaran darah dan menghilangkan darah stasis.

Cortex Eucommia Ulmoides Untuk menguatkan tendon dan tulang, melegakan sakit dan menguatkan pinggang serta lutut.

Radix Dipsacus Asperoides Untuk menguatkan tendon dan tulang, melegakan sakit dan menguatkan pinggang dan lutut dan menghentikan pendarahan rahim yang berlebihan.

Fructus Lycium Barbarum Untuk mengekalkan kesihatan umum dengan menambahkan semula intipati penting dalam badan.

Radix Rehmannia Glutinosa Untuk menyejukkan badan dan menggalakkan penghasilan cecair badan dan darah.

Radix Ophiopogon Japonicus Untuk menggalakkan pengeluaran cecair badan, menghilangkan dahaga, memperbaiki insomnia dan mencegah sembelit.

Radix Paeoniae Alba Untuk melegakan sakit kepala, pening, sakit perut dan mengawal haid.

Radix Rehmanniae Preparata Untuk menambah darah, dan menguatkan sumsum tulang.

Rhizoma Atractylodis Macrocephalae Untuk meningkatkan selera makan, pencernaan dan mencegah keletihan.

Radix Morindae Officinalis Untuk menguatkan tendon dan tulang, melegakan sakit dan menguatkan pinggang dan lutut, memperbaiki keadaan rahim dan mengawal haid.

Poria Cocos Untuk meningkatkan selera makan, pencernaan dan menenangkan minda.

Radix Glycyrrhizae Preparata Untuk meningkatkan selera makan, mengelakkan keletihan dan menyejukkan badan.

Moon’s Rejuvena 30 Perlu Dimiliki!

Untuk hasil yang terbaik, sila ikuti peringkat yang betul dan mengambil dengan perut kosong.
Penggunaan berterusan (4 bulan sekali) akan membolehkan anda menjadi lebih cantik dan sihat berbanding sebelum ini!
Ambil satu paket setiap hari, setiap pagi sebelum sarapan pagi. Tuangkan satu paket ke dalam cawan, tambah air suam / panas dan kacau dengan baik.
Simpan di tempat yang kering pada suhu bilik dan jauhkan daripada kanak-kanak.

                Produk ini pernah mendapat pelbagai anugerah ternama seperti memenangi anugerah Baby Talk Readers’ Choice Awards 2013. Moon’s Rejuvena 30 boleh dibeli secara dalam talian di www.moms2b.com atau datang terus ke pejabat urusan dengan harga RM590 untuk 30 hari penggunaan.

Untuk maklumat lanjut
Alamat: 43,Jalan SS2/3,47300 Petaling jaya,
Selangor Darul Ehsan. Malaysia.
Email: enquiries@moms2b.com
Phone: 603 7877 8000
Facebook: Daveleen


Cara Terbaik Untuk Bantu Bayi yang Sembelit

Sembelit pada bayi akan membuatkan kita menjadi risau. Berikut adalah langkah-langkah mudah yang boleh diambil untuk melegakan ketidakselesaan bayi anda dan mencegahnya daripada sembelit.

Penyebab Sembelit
Perhatikan perubahan najis bayi apabila terdapat perubahan diet pada bayi. Terdapat sesetengah makanan mungkin menyebabkan bayi sembelit.

Jangan ambil makanan yang boleh menyebabkan sembelit seperti:-

Bijirin beras
Pisang
Lobak yang dimasak
Keju
Yogurt
Roti putih
Pasta
Kentang berlebihan

Makanan Yang Membantu
Beri bayi anda makanan yang membantu melembutkan najis, seperti buah-buahan dan sayur-sayuran yang tinggi serat. Buah-buahan dengan sorbitol (seperti epal dan plum) membantu mengelakkan najis daripada menjadi kering dan padat.

Makanan yang membantu melembutkan najis termasuk:

Buah Pic (Peaches)
Aprikot
Pir
Plum
Kacang peas

Beri Minum Jus
Berikan bayi anda jus buah-buahan yang dicairkan dengan air, dua kali sehari. Sorbitol dalam jus buah-buahan (termasuk prune) membantu melegakan sembelit. Jus prun berkesan kerana terkandung sorbitol, asid kafeik, dan dihydrophenylisatin.
Untuk mencairkan jus:

Tambah 1oz  jus untuk air 4oz atau
Cairkan 10z jus dalam 20z air .

Urutan

Urut perut bayi, sebaik-baiknya semasa memandikan dengan air suam. Untuk urutan yang berkesan, urut bermula dari pusat dan urut ke luar mengikut arah jam. Urutan di perut boleh mempercepatkan pergerakan makanan melalui usus.

Gerakan

Gerakkan kaki bayi anda seperti membuat kayuhan basikal. Ini akan membuatkan otot perutnya bergerak dan menyebabkan tekanan lembut pada usus. Caranya:-

Baringkan bayi anda diatas tilam
Genggam kakinya
Gerakkan kakinya dalam gerakan berbasikal yang cepat tetapi lembut

Sumber: internet